Agong perkenan penubuhan RCI siasat isu babitkan LTH
Oleh LUQMAN RIDHWAN MOHAMED NOR

19 Januari 2022, 5:48 pm
PUTRAJAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memperkenankan penubuhan Suruhanjaya Siasatan Diraja (RCI) bagi menyiasat isu-isu pengurusan dan operasi Lembaga Tabung Haji (LTH) mulai 2014 hingga 2020.
Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata, baginda juga memperkenan pelantikan enam orang Ahli RCI tersebut.
Menurutnya, enam individu tersebut ialah mantan Ketua Hakim Negara, Tun Mohamed Raus Sharif; mantan Ketua Setiausaha Negara, Tan Sri Samsudin Osman dan Pengasas RHB Group, Tan Sri Abdul Rashid Hussain.
Tiga lagi, katanya, ialah mantan Pengerusi Bank Muamalat Malaysia Berhad, Tan Sri Dr. Mohd. Munir Abdul Majid; Naib Canselor Universiti Islam Antarabangsa Sultan Abdul Halim Mu’adzam Shah (Unishams), Prof. Dr. Asmadi Mohamed Naim dan Timbalan Presiden Dewan Perniagaan Melayu Malaysia, Norsyahrin Hamidon.
“Ahli-ahli yang dilantik adalah terdiri daripada tokoh-tokoh yang berwibawa, mempunyai kepakaran dan pengalaman yang luas dalam bidang masing-masing iaitu bidang kehakiman, perkhidmatan awam, pentadbiran, ekonomi, kewangan, pelaburan, pasaran modal, perbankan, kewangan Islam dan perakaunan.
“Mereka yang dilantik ini telah dipastikan bebas dan tidak mempunyai hubungan secara langsung dengan Tabung Haji,” katanya dalam satu kenyataan di sini hari ini.

Wan Junaidi berkata, pelantikan enam individu tersebut dibuat bagi memastikan siasatan dapat dijalankan dengan telus, adil dan saksama serta mengelak sebarang isu yang melibatkan konflik kepentingan dengan pihak-pihak berkaitan.
Katanya, penubuhan RCI itu dibuat aselaras dengan Akta Suruhanjaya Siasatan 1950 [Akta 119].
“Pelantikan ini berkuat kuasa dari 20 Januari 2022 hingga 19 Julai 2022. Suruhanjaya ini diberikan tempoh selama enam bulan bagi melaksanakan siasatan dan menyediakan laporan untuk dipersembahkan kepada Seri Paduka Baginda Yang di-Pertuan Agong,” katanya. – K! ONLINE


Abang Abdul Azeez lepas, bebas tuduhan subahat rasuah
Oleh NUZULSHAM SHAMSUDDIN

19 Januari 2022, 5:29 pm
KUALA LUMPUR – Mahkamah Tinggi di sini hari ini melepas dan membebaskan abang kepada bekas Pengerusi Lembaga Tabung Haji daripada dua tuduhan bersubahat dengan adiknya, Datuk Seri Abdul Azeez Abdul Rahim berhubung kes rasuah bagi beberapa projek pembinaan lebuh raya dan naik taraf jalan raya, hampir empat tahun lalu.
Hakim Datuk Collin Lawrence Sequerah memutuskan demikian selepas membenarkan permohonan semakan yang difailkan Datuk Abdul Latif Abdul Rahim, 63, berhubung dua pertuduhan yang didakwa ke atasnya itu.
Ketika membacakan keputusan, hakim Collin memberitahu, Seksyen 254(3) Kanun Tatacara memberikan kuasa kepada mahkamah untuk menggunakan budi bicara dalam melepas dan membebaskan seseorang individu daripada pertuduhan.
“Selepas meneliti hujahan daripada kedua-dua pihak, Mahkamah mendapati alasan yang diberikan oleh pendakwaan tidak mempunyai sebarang merit.
“Selain itu, alasan responden (pendakwaan) bahawa pemohon akan didakwa semula di mahkamah sekiranya terdapat perkembangan terbaharu dalam kes tersebut. Alasan ini tidak boleh dianggap sebagai alasan munasabah untuk memberikan keputusan melepaskan tanpa dibebaskan kepada pemohon.
“Tiada sebarang petunjuk oleh pendakwaan bila perkara ini (didakwa semula) akan berlaku dan ini boleh menyebabkan pemohon sentiasa berada dalam tanda tanya,” kata hakim itu.

Dalam prosiding hari ini Abdul Latif diwakili peguam bela, Datuk Seri Dr. Jahaberdeen Mohamed Yunoos manakala pendakwaan dikendalikan oleh Timbalan-Timbalan Pendakwa Raya, Nik Haslinie Hashim dan Hafizatul Ifa Ab. Razak.
Pada 16 Januari 2019, Abdul Latif yang merupakan abang kepada bekas Pengerusi Lembaga Tabung Haji, mengaku tidak bersalah atas dua tuduhan bersubahat dengan Abdul Azeez menerima rasuah berjumlah RM4 juta.
Rasuah itu didakwa diterima daripada Mohammad Redzuan Mohanan Abdullah sebagai upah membantu syarikat Menuju Asas Sdn. Bhd. mendapatkan projek jalan raya secara tender terhad daripada Kementerian Kerja Raya.
Projek itu melibatkan Lebuhraya Persisiran Pantai Baru, kerja-kerja menaik taraf Jalan Persekutuan FT005 (Teluk Intan ke Kampung Lekir, Perak) bernilai RM644,480,000.
Pendakwaan terhadapnya dibuat mengikut Seksyen 28(1)(c) Akta Suruhanjaya Pencegahan Rasuah Malaysia (SPRM) 2009 dan dibaca bersama seksyen 16(a)(A) dan seksyen 24(1) akta yang sama yang memperuntukkan hukuman penjara maksimum 20 tahun dan denda.
Pada 8 Februari 2021, Abdul Latif dilepas tanpa dibebaskan oleh Mahkamah Sesyen di sini dua tuduhan bersubahat dengan Abdul Azeez berhubung kes rasuah bagi beberapa projek pembinaan lebuh raya dan naik taraf jalan raya, hampir lima tahun lalu.
Pada September 2021, Abdul Latif memfailkan permohonan semakan di Mahkamah Tinggi bagi menyemak semula keputusan Mahkamah Sesyen.
Pada 6 Oktober lalu, Mahkamah Rayuan selepas mendengar rayuan Abdul Azeez berhubung keputusan Mahkamah Tinggi yang menolak permohonannya untuk membatalkan kesemua 13 pertuduhan yang dihadapinya.
Tarikh untuk keputusan rayuan itu masih belum ditetapkan. – K! ONLINE


Empat bot nelayan Vietnam dilupus jadi tukun tiruan
Oleh MOHD AZLI ADLAN

19 Januari 2022, 5:25 pm
KUALA NERUS – Empat bot nelayan Vietnam yang ditahan kerana mencerobohi perairan negara sebelum ini telah ditenggelamkan sebagai tukun tiruan di perairan Pulau Redang di sini hari ini.
Tindakan melupuskan bot nelayan asing itu menunjukkan ketegasan Maritim Malaysia (APMM) menangani pencerobohan nelayan asing di perairan negara.
Pengarah Maritim Terengganu, Kepten Maritim Muhammad Suffi Mohd. Ramli berkata, kesemua bot nelayan asing itu sebelum ini telah dilucut hak oleh mahkamah pada tahun lalu.
“Penghakiman mahkamah sebelum ini turut memerintahkan semua tekong dan awak-awak empat bot itu didenda RM6.58 juta.
“Sebelum itu, kesemua 40 nelayan Vietnam yang merupakan kru empat bot berkenaan telah ditahan kerana memasuki perairan negara tanpa kebenaran,” katanya selepas menyaksikan upacara penenggelaman bot tersebut di perairan Pulau Redang di sini hari ini.
Muhammad Suffi berkata, empat bot nelayan itu telah dilucut hak mengikut Seksyen 15(1) Akta Perikanan 1985 dan Seksyen 16(3) akta sama.

Beliau berkata, selain empat bot nelayan berkenaan, sebanyak 51 bot lagi menanti untuk ditenggelamkan sebagai tukun tiruan.
“Kesemua bot itu kini ditempatkan di Pusat Tahanan Vesel (PTV) Maritim Negeri Terengganu, PTV Zon Maritim Kemaman dan PTV Bukit Datu,” katanya. – K! ONLINE


Harga runcit petrol RON97, RON95 dan diesel kekal
Oleh LUQMAN RIDHWAN MOHAMED NOR

19 Januari 2022, 5:21 pm
PUTRAJAYA – Harga runcit petrol RON97, RON95 dan diesel kekal bermula esok sehingga 26 Januari hadapan.
Kementerian Kewangan (MOF) memaklumkan, petrol RON97 kekal dijual pada harga RM3.07 seliter, RON95 (RM2.05 seliter) dan diesel (RM2.15 seliter).
Katanya, kerajaan mengekalkan harga runcit petrol RON95 pada harga siling dan diesel bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – K! ONLINE


Zii Jia bakal tinggalkan BAM
Oleh MUHAMMAD HELMEE RAMLI

19 Januari 2022, 6:04 pm
PERSOALAN mengenai masa depan perseorangan lelaki No. 1 negara, Lee Zii Jia akhirnya terjawab selepas Persatuan Badminton Malaysia (BAM) mengesahkan dia sudah memohon untuk meninggalkan badan induk itu.
Presiden BAM, Tan Sri Mohamad Norza Zakaria berkata, pemain berusia 23 tahun dari Alor Setar, Kedah itu telahpun menghantar surat peletakan jawatan pada 11 Januari lalu meskipun sudah dipujuk untuk kekal.
Bekas juara kejohanan Seluruh England (All England) itu dikatakan mahu meninggalkan BAM kerana didakwa sudah tidak tahan dengan tekanan dihadapi berhubung rejim latihan di Akademi Badminton Malaysia (ABM) Bukit Kiara.
BAM dikatakan akan membuat pengumuman rasmi berhubung perkara itu pada Jumaat ini menerusi jawatankuasa yang dipengerusikan Timbalan Presiden BAM, Datuk Seri Jahaberdeen Mohamed Yunoos.
Sebagai rekod, spekulasi berhubung masa depan Zii Jia bertiup kencang selepas ada pihak yang sanggup memberi tajaan bernilai RM4 juta bagi membiayai karier profesionalnya sebaik dia meninggalkan BAM. – K! ONLINE


Isteri hilang seminggu ditemui dalam kebingungan
Oleh YATIMIN ABDULLAH

19 Januari 2022, 6:10 pm
PASIR MAS – Seorang ibu dua anak hilang secara misteri sejak seminggu lalu di Stesen Kereta Api Pasir Mas sebelum ditemui semula dalam keadaan kebingungan di Lubok Jong di sini semalam.
Noor Amira Mohamed, 24, yang dilaporkan hilang ketika turun di stesen tersebut sejak 12 Januari lalu ditemui dalam keadaan letih dan lesu kira-kira pukul 10 malam tadi.
Suaminya, Lokman Hakim Azizi, 26, berkata, Noor Amira menaiki kereta api dari Kuala Lipis untuk pulang ke Rantau Panjang kerana mahu menjaga ibunya yang jatuh sakit pada 11 Januari.
“Bagaimanapun, pada pukul 10 pagi keesokan harinya, saya terputus hubungan dengan isteri apabila panggilan telefon tidak dijawab malah mesej melalui WhatsApp juga tidak berbalas.
“Dia sepatutnya turun di Stesen Pasir Mas pada pagi 12 Januari, namun hilang tanpa khabar berita. Selepas 24 jam hilang, ibu mentua saya untuk membuat laporan di balai polis berhampiran,” katanya ketika dihubungi pemberita di sini hari ini.
Lokman Hakim berkata, sebaik tiba di Stesen Pasir Mas, ada individu mendakwa ternampak isterinya duduk termenung di bangku sebelum disapa pemandu kereta sewa yang kemudian membawanya pergi.

Menurutnya, bimbang dengan keselamatan isteri, dia terus berkongsi berita kehilangannya menerusi laman sosial Facebook selain keluar mencari Noor Amira di seluruh Kelantan dan Terengganu.
“Pencarian isteri berakhir apabila saya dihubungi pihak polis yang memaklumkan dia sudah ditemui malam tadi oleh orang awam di Lubok Jong, namun tidak dapat menjelaskan lokasi sebenar dia pergi sepanjang tempoh itu.
“Buat masa ini, saya memberi ruang kepada isteri untuk berehat dan bertenang sebelum menunggu masa yang sesuai untuk bertanya ke mana dia menghilang,” katanya. – K! ONLINE


Ke mana Kamaliah menghilang?
Oleh ASLIZA MUSA

19 Januari 2022, 4:50 pm
GERIK – Operasi mencari kanak-kanak Orang Asli, yang hilang dalam hutan di Kampung Selaur berhampiran Kampung Padang Jeri dekat sini sejak Khamis lalu, disertai 12 pegawai dan anggota Unit Senoi Praaq.
Pegawai Pemerintah Batalion 3 Pasukan Gerakan Am (PGA), Superintenden Azhar Hashim berkata, anggota unit pakar penjejak hutan itu masuk ke lokasi pencarian sejak Ahad lalu iaitu pada hari ketiga operasi mencari kanak-kanak tersebut.
Katanya, fokus pencarian dimulakan di kawasan hutan berdekatan khususnya di lokasi terakhir mangsa dilihat.
“Penglibatan anggota Senoi Praaq yang lebih mahir di hutan ini bagi membantu agensi penyelamat lain termasuk polis dan bomba untuk menjejak kanak-kanak itu yang hilang hampir seminggu.
“Kita akan menggunakan kemahiran di hutan untuk mencari kanak-kanak itu seperti melihat kesan-kesan pada tanah atau pokok-pokok yang boleh memberi petunjuk keberadaan mangsa,” katanya ketika dihubungi di sini hari ini.
Terdahulu, Kamaliah, 10, kali terakhir dilihat memakai baju kuning dan seluar biru ketika dia mengikuti keluarganya mencari hasil rotan di kawasan Hutan Temengor dekat sini, pada Khamis lalu.

Kehilangan mangsa disedari sekitar pukul 4.30 petang sebaik sahaja keluarganya dan penduduk lain tiba di kampung selepas mencari hasil rotan. -K! ONLINE


JDT bakal umum tiga pemain baharu dari Sepanyol
Oleh KHAIRUL MOHD. ALI

19 Januari 2022, 4:56 pm
JOHOR BAHRU – Johor Darul Ta’zim (JDT) bakal menandatangani tiga pemain baharu dari Sepanyol untuk memperkuat persiapan skuad berkenaan dalam menghadapi kempen saingan Liga Malaysia 2022.
Pengarah Teknikal JDT, Alistair Edwards berkata, pemain baharu berkenaan juga akan membantu JDT dalam saingan Liga Juara-Juara AFC.
“Kami akan mengumumkan dua pemain baharu esok manakala pemain ketiga akan menyertai skuad di Dubai, Emiriah Arab Bersatu untuk pra-musim.
“JDT akan berlepas ke Dubai hujung minggu ini dan akan mengadakan perlawanan persahabatan menentang Spartak Moscow, Rodina Moscow, MSK Zilina dan Riga FC,” katanya dalam satu kenyataan yang dimuat naik dalam laman Facebook rasmi JDT, hari ini.
Pada 14 Januari lalu, skuad Harimau Selatan itu mengumumkan kehadiran pemain import baharu mereka iaitu Fernando Forestieri, yang sebelum ini beraksi dalam Liga Serie A, Itali.
Sehari sebelum ini, JDT turut mengumumkan kemasukan bekas pemain Selangor, Syahmi Safari. -K! ONLINE


Naim, Afiq lari masa sekatan jalan raya di Pasir Mas diburu
Oleh YATIMIN ABDULLAH

19 Januari 2022, 4:45 pm
PASIR MAS – Polis memburu dua lelaki yang meloloskan diri keluar dari sebuah kereta semasa pemeriksaan sekatan jalan raya secara mengejut atau ‘snap check’ di Jalan Gaung, di sini semalam.
Dalam kejadian kira-kira pukul 1 petang itu, anggota Trafik Ibu Pejabat Polis Daerah (IPD) Pasir Mas hanya berjaya memberkas seorang penumpang berusia 37 tahun yang menaiki kereta tersebut.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, semasa membuat pemeriksaan ‘snap check’ anggota bertugas telah bertindak menahan sebuah kereta jenis Proton Persona yang dinaiki ketiga-tiga lelaki berkenaan.
Menurutnya, selepas kereta itu berhenti, pemandunya telah menunjukkan kad pengenalan sebelum penumpang hadapan bertindak keluar dari kereta tersebut.
“Bagaimanapun, penumpang belakang kereta tersebut telah keluar dan terus melarikan diri sebelum anggota polis mengejar suspek.
“Melihat kepada keadaan itu, pemandu kereta berkenaan yang sudah menunjukkan kad pengenalannya turut bertindak melarikan diri,” katanya ketika dihubungi Kosmo! di sini hari ini.

Mohd. Nasaruddin memberitahu, semakan mendapati pemandu yang diburu polis itu dikenali sebagai Mohamad Afiq Saiedi dan seorang lagi dikenali Mohd. Naim Azmi.
Ujarnya, ujian saringan air kencing terhadap penumpang hadapan kereta itu mendapati suspek positif dadah jenis methamphetamine.
Terdahulu, tular video berdurasi 20 saat di media sosial memaparkan seorang anggota polis trafik sedang mengejar lelaki yang dipercayai lari dari sekatan jalan raya. -K! ONLINE


Dua pemburu haram diberkas, senapang patah dirampas
Oleh MOHD SHARKAWI LONDING

19 Januari 2022, 4:36 pm
JOHOR BAHRU – Dua lelaki ditahan selepas disyaki terlibat dalam kegiatan pemburuan haram di kawasan hutan Jalan Batu 16, Jalan Kota Tinggi-Mersing di sini semalam.
Ketua Polis Johor, Datuk Kamarul Zaman Mamat berkata, kedua-dua suspek diberkas pada pukul 11.30 malam itu terdiri daripada lelaki tempatan dan warga asing berusia 33 dan 44 tahun.
“Polis dengan kerjasama Jabatan Perhilitan Kota Tinggi melakukan satu Op Khazanah selepas menerima maklumat berhubung aktiviti pemburu haram di kawasan hutan berkenaan.
“Hasilnya kita memberkas satu lelaki tempatan dan seorang warga asing selain selaras senapang patah, lapan butir peluru penabur, klip besi dan batang besi berukuran 12 sentimeter,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Kamarul Zaman berkata, hasil pemeriksaan ke atas laras senapang itu mendapati tiada nombor siri atau jenama buatan.
Jelasnya, senapang itu disyaki dibuat sendiri suspek selain mereka tidak memiliki lesen berburu.

Mereka disyaki aktif melakukan kegiatan memburu binatang liar sejak dua tahun lalu melibatkan haiwan liar termasuk landak, ular sawa, babi hutan.
Katanya, suspek tempatan ditahan reman empat hari manakala warga asing ditahan selama 14 hari.
Kes disiasat mengikut Seksyen Seksyen 8 Akta Senjata Api 1960 dan Seksyen 6 (1) (c) Akta Imigresen 1959/63. -K! ONLINE


Kerajaan muktamad isu pekerja Indonesia Isnin depan
Oleh PETAH WAZZAN ISKANDAR

19 Januari 2022, 4:31 pm
PUTRAJAYA – Kerajaan memuktamadkan isu-isu yang berkaitan memorandum persefahaman (MoU) berhubung Pengambilan dan Penempatan Pekhidmat Domestik Indonesia (PDI) pada Isnin depan.
Menteri Sumber Manusia, Datuk Seri M. Saravanan berkata, beliau akan bertemu dengan Menteri Ketenagakerjaan Republik Indonesia, Ida Fauziyah bagi membolehkan MOU berkaitan dapat ditandatangani pada 7 dan 8 Februari depan di Bali.
Katanya, pertemuan itu turut disertai Menteri Dalam Negeri, Datuk Seri Hamzah Zainudin yang juga dalam siri lawatan kerja ke Indonesia pada tempoh tersebut
“Pertemuan ini juga selaras dengan keputusan Mesyuarat Jemaah Menteri pada 12 Januari 2022 agar satu lawatan diadakan bagi menyelesaikan isu berbangkit berhubung pemeteraian MOU tersebut.
“Isu-isu utama berkaitan dengan MOU tersebut berhubung One Maid One House, One Channel System dan gaji PDI telah pun disepakati menerusi siri rundingan di antara kedua pihak,” katanya dalam satu kenyataan hari ini.
Saravanan berkata, MoU terdahulu telah ditandatangani Menteri Sumber Manusia, Tan Sri Dr. Fong Chan Onn pada tahun 2006 di Bali, Indonesia.

“Seterusnya, Protokol bagi meminda MOU tersebut telah ditandatangani di Bandung, Indonesia pada tahun 2011,” katanya.
Minggu lalu, Menteri Kanan Kerja Raya, Datuk Seri Fadillah Yusof memaklumkan perjanjian bekalan tenaga buruh dari Indonesia bakal dipercepatkan bagi menampung keperluan industri pembinaan negara. – K! ONLINE


Penduduk China diarah buka mel pakai pelitup muka, sarung tangan
Oleh KOSMO!

19 Januari 2022, 5:00 pm
BEIJING – Pihak berkuasa China menggesa penduduk negara itu untuk memakai pelitup muka dan sarung tangan ketika membuka bungkusan mel, terutamanya bagi barangan yang dipos dari luar negara, lapor akhbar Daily Mail kelmarin.
Arahan itu dikeluarkan selepas pihak berkuasa mengumumkan bahawa kes pertama varian Omicron yang dikesan di Beijing sebelum ini berkemungkinan ditularkan menerusi sebuah bungkusan yang berasal dari Kanada.
Susulan itu, pihak berkuasa berikrar untuk meningkatkan proses disinfeksi bungkusan dari luar negara dan menggesa agar barisan pekerja pengeposan wajib menerima vaksinasi lengkap.
“Orang ramai perlu meminimumkan pembelian barangan atau penerimaan mel dari luar negara.
“Pastikan anda melindungi diri ketika menerima bungkusan dengan memakai pelitup muka serta sarung tangan, selain membuka bungkusan di kawasan terbuka,” kata stesen penyiaran tempatan, CCTV dalam satu hantaran di media sosial.
Menurut pegawai kesihatan, individu yang dijangkiti varian Omicron di Beijing tersebut membuka bungkusan dari Kanada yang dihantar melalui Amerika Syarikat dan Hong Kong.

Disebabkan itu, pihak berkuasa tidak menolak kemungkinan bahawa penularan virus Covid-19 boleh berlaku menerusi bungkusan.
Beijing melaporkan kes baharu Covid-19 melibatkan varian Omicron pada 15 Januari lalu. Pesakit tersebut didapati tidak melakukan perjalanan keluar dari Beijing dalam tempoh 14 hari atau mempunyai kontak rapat dengan mana-mana kes positif.
Ia sekali gus membuatkan pihak berkuasa mengesyaki bahawa terdapat kemungkinan penularan berlaku menerusi bungkusan barangan.
Sementara itu, Biro Pos Negara pada Isnin lalu mengeluarkan notis yang memaklumkan bahawa mel dari luar negara perlu menjalani proses disinfeksi sejurus tiba di China.
China telah melaksanakan pelbagai sekatan ketat Covid-19 dalam tempoh beberapa bulan ini bagi mengawal kenaikan kes menjelang penganjuran temasya Sukan Olimpik Musim Sejuk di Beijing. – AGENSI


Padam tapak pelupusan sampah guna 15,000 liter air
Oleh ISWAN SHAFIQ ISA

19 Januari 2022, 5:03 pm
SEBERANG PERAI – Lebih 15,000 liter air digunakan dalam operasi pemadaman dari udara oleh Jabatan Bomba dan Penyelamat Malaysia (JBPM) di lokasi kebakaran tapak pelupusan sampah Pulau Burung, Nibong Tebal di sini hari ini.
Operasi yang menggunakan dua buah helikopter dari Unit Udara JBPM Subang dan Pulau Pinang serta melibatkan lapan kru berlangsung selama kira-kira dua jam bermula pukul 11 pagi sebelum disambung semula esok.
Menurut jurucakap JBPM, operasi hari ini berjaya melakukan 15 kali curahan air (dump) dari udara yang diambil dari sumber terbuka.
“Untuk hari ini, kita sempat beroperasi selama dua jam iaitu bermula pukul 11 pagi hingga kira-kira pukul 12.40 tengah hari, manakala lebih 15,000 liter air telah digunakan untuk memadam api,” ujarnya.
Proses pemadaman dari udara itu dibuat di lokasi titik panas berdasarkan imej termal yang dikeluarkan Jabatan Alam Sekitar (JAS) negeri.
Sejak dikesan Rabu lalu, kebakaran di tapak pelupusan sampah Pulau Burung melibatkan keluasan kira-kira tujuh hektar dari keseluruhan seluas 16.5 hektar itu masih gagal dipadamkan sepenuhnya sehingga ke hari ini.

Ekoran itu, kira-kira 400 penduduk daripada 86 keluarga di kawasan sekitar iaitu Ladang Byram dan Kampung Kebun Baru diarahkan berpindah sementara berikutan kualiti udara yang tercemar. – K! ONLINE


Yadim tumpu sepenuhnya kepada gerakan dakwah
Oleh MOHD. HUSNI MOHD. NOOR

19 Januari 2022, 4:40 pm
PUTRAJAYA – Yayasan Dakwah Islamiah Malaysia (Yadim) akan mengurangkan bantuan kebajikan kepada orang ramai sebaliknya mahu menggunakan peruntukan bagi memperhebatkan lagi kerja-kerja dakwah kepada masyarakat.
Yang Dipertuanya, Nasrudin Hassan berkata, beliau berharap orang ramai tidak salah faham mengenai hasrat itu kerana apa yang penting, fokus utama Yadim adalah gerakan dakwah.
Beliau berkata, ia bukan bermakna Yadim tidak prihatin kepada kerja-kerja kebajikan sebaliknya pihaknya melihat sudah banyak gerakan kebajikan oleh pelbagai agensi dan pertubuhan di negara ini.
“Kalau pun Yadim turun pada program kebajikan, kita akan bekerjasama dengan agensi lain supaya kos yang ada dapat kita jimatkan dan fokus kepada kerja-kerja dakwah.
“Kami dapati tidak banyak agensi atau pertubuhan yang fokus kepada kerja-kerja dakwah di negara ini justeru, biarlah kos yang ada disalurkan kepada gerak kerja dakwah,” katanya pada sidang akhbar selepas menyempurnakan Majlis Penutup Bulan Dakwah 2021, di sini hari ini.
Katanya, beliau akui masyarakat Islam kini terutama anak muda banyak terdedah dengan gejala sosial dan ajaran salah justeru, ia perlu dibendung dan diberi perhatian sewajarnya.

Nasrudin berkata, bagi bertemu dan menggerakan kerja dakwah ini, ia memerlukan tenaga pendakwah yang ramai dan pastinya ia memerlukan kos yang tinggi. – K! ONLINE


Alfie Zumi dipukul kumpulan lelaki bermotosikal
Oleh MOHAMMAD SHAHEMY AZMI

19 Januari 2022, 4:42 pm
PETALING JAYA – Penyanyi Alfie Zumi berdepan detik cemas selepas dipukul sekumpulan lelaki bermotosikal dalam satu kejadian yang berlaku di sebatang jalan raya di Bandar Sri Damansara, di sini hari ini.
Ketika dihubungi Kosmo! Online, Alfie, 28, memaklumkan kejadian tersebut berlaku ketika dia dalam perjalanan memandu kereta ke Bukit Jalil untuk menerima suntikan dos penggalak.
Ketika dalam perjalanan, penyanyi itu terserempak dengan sekumpulan lelaki menunggang motosikal yang menghalang laluan jalan raya pengguna lain.
TANGKAP layar hantaran Instagram Alfie mengenai kejadian malang yang menimpanya hari ini.
“Saya membunyikan hon agar memberi laluan kerana mereka menunggang secara berkumpulan.
“Selepas memotong kumpulan bermotosikal itu, tiba-tiba mereka mengejar dan menahan kereta saya sebelum salah seorang daripadanya menarik saya keluar dari dalam kereta,” katanya.
Ujar pelantun lagu Sudah Ditentu itu, kumpulan lelaki tersebut telah memukul dengan tangan sebelum bertindak meninggalkannya di tepi jalan.

“Mujur saya tidak mengalami kecederaan serius. Cuma luka dan lebam di beberapa anggota badan,” jelasnya.
Bagaimanapun, Alfie berkata, dia enggan membuat laporan polis kerana tidak mahu memperbesarkan kejadian tersebut.
“Saya harap setiap konvoi bermotosikal yang melakukan perjalanan secara berkumpulan sedar akan peraturan dan cara mengendara kenderaan mereka ketika di atas jalan raya.
“Elakkan menunggang motosikal secara berkelompok kerana boleh membahayakan pengguna jalan raya yang lain,” katanya. – K! ONLINE


Perkukuh pengetahuan alat pengukuran
Oleh SITI A'ISYAH SUKAIMI

19 Januari 2022, 5:09 pm
PUTRAJAYA – Seramai 106 pegawai penentusahan syarikat DE Metrology Sdn. Bhd. (DMSB) akan mengikuti latihan selama dua tahun dalam memantapkan pengetahuan dan pembangunan kompetensi berhubung penentusahan alat pengukuran bagi kegunaan perdagangan.
Presiden dan Ketua Eksekutif Kumpulan SIRIM, Datuk Dr. Ahmad Sabirin Arshad berkata, kursus kompetensi dan konsultansi itu dilaksanakan oleh Institusi Metrologi Kebangsaan Malaysia (NMIM) untuk memenuhi syarat lantikan DMSB sebagai syarikat dilesenkan oleh Kementerian Perdagangan Dalam Negeri dan Hal Ehwal Pengguna (KPDNHEP).
“Ini bagi menjalankan kerja penentusahan timbang, sukat serta alat timbang dan sukat untuk kegunaan perdagangan. Skop kursus kompetensi dan konsultansi merangkumi bendalir, masa, sukar linar dan jisim (timbang) yang dilaksanakan dalam tempoh dua tahun.
“Selain itu, ia turut merangkumi kursus dan penilaian teori secara atas talian, kurus praktikal secara video pra-rakaman dan penilaian secara fizikal di cawangan DMSB mengikut wilayah atau di kemudahan pihak ketiga serta konsultansi dan audit,” katanya ketika berucap pada Majlis Pertukaran Memorandum Perjanjian antara NMIM-SIRIM dan DMSB di sini hari ini.
Terdahulu, NMIM-SIRIM diwakili oleh Pengarah Kanan NMIM, Dr. Osman Zakaria manakala DMSB diwakili Ketua Pegawai Eksekutifnya, Zuwairi Japri Al-Manjie dengan disaksikan oleh Ketua Setiausaha KPDNHEP, Datuk Seri Hasnol Zam Zam Ahmad; Pengerusi DMSB, Datuk Seri Jamil Salleh dan Ahmad Sabirin.
Menurutnya, NMIM mempunyai lebih 80 kursus metrologi atau sains pengukuran ditawarkan secara fizikal di Sepang atau premis peserta dan sebanyak 47 kurus daripadanya dijalankan secara dalam talian.

Katanya, kursus metrologi NMIM terbahagi kepada teori dan praktikal manakala, tenaga pengajar adalah kakitangan NMIM iaitu metrologis yang mendapat latihan teknikal dalam bidang seperti pengukuran parameter jisim (kilogram), panjang (meter), masa (saat), arus (ampere), suhu termodinamik (kelvin), keamatan cahaya (candela) dan mol. – K! ONLINE


Isteri musykil dua minggu rumah bau petai
Oleh KOSMO!

20 Januari 2022, 10:00 pm
JAKARTA – Seorang wanita menarik perhatian netizen di media sosial gara-gara menceritakan kisah berkenaan bau petai yang tidak hilang di rumahnya selama dua minggu, laman berita lapor Suara.com.
Video itu dimuat naik ke akaun TikTok bernama @indomigorengtelur.
Menerusi video yang dikongsikan, wanita itu berkata bahawa dia sekeluarga telah menghidu bau petai selama dua minggu, namun tidak diketahui datang dari mana.
Suaminya memberitahu bahawa bau itu mungkin datang daripada wanita itu sendiri kerana dia yang memakan petai.
Bagaimanapun, dia tidak percaya akan perkara tersebut kerana bau itu bukan sahaja dihidu dari ruang tamu, malah di dalam bilik tidur.
Pada suatu hari, kemusykilan itu terjawab apabila mereka menemui beberapa biji buah petai yang diletakkan di dalam ruang penapis air oleh anak mereka sendiri.

Netizen mula membanjiri ruangan komen.
““Hahaha nak marah pun tak boleh, akhirnya hanya mampu menggelengkan kepala sambil tersenyum kepada anak,” tulis seorang netizen.
“Minyak wangi asli berperisa petai,’’ tulis netizen lain. – Agensi


Suami tikam isteri enggan beri wang beli dadah
Oleh IVAN AMIRUL

20 Januari 2022, 10:31 pm
LAHAD DATU – Seorang lelaki bertindak menikam isterinya ekoran tidak diberikan wang untuk membeli dadah dalam kejadian di Kampung Tanjung Labian semalam.
Ketua Polis Daerah Lahad Datu, Asisten Komisioner Rohan Shah Ahmad berkata, mangsa yang berusia 21 tahun cedera di lengan kanan selepas ditikam beberapa kali menggunakan gunting dalam kejadian kira-kira pukul 7 malam itu.
“Akibat kejadian terbabit, mangsa yang merupakan warga Filipina terpaksa menerima tiga jahitan.
“Manakala suspek yang juga suami mangsa berusia 25 tahun menyerah diri di Balai Polis Desa Kencana kira-kira jam 12.30 tengah hari tadi.
“Siasatan awal mendapati, pasangan berkenaan berkahwin sejak lima tahun lalu dan mempunyai dua orang anak berusia dua dan tiga tahun.
“Suspek berkelakuan sedemikian ke atas isterinya selepas berang tidak diberikan wang yang dipercayai mahu digunakan untuk membeli dadah,” katanya dalam kenyataan akhbar hari ini.

Rohan Shah berkata, siasatan lanjut sedang dijalankan mengikut Seksyen 324 Kanun Keseksaan yang membawa hukuman penjara sehingga 10 tahun atau dengan denda atau sebat atau mana-mana dua daripada hukuman berkenaan. -K! ONLINE.


Sabun pencuci naik harga di Amerika Syarikat
Oleh KOSMO!

20 Januari 2022, 9:30 pm
WASHINGTON – Syarikat gergasi barangan pengguna berpangkalan di Amerika Syarikat (AS), Procter&Gamble (PG) mengumumkan kenaikan harga untuk beberapa jenama sabun pencuci baju keluarannya sebanyak lapan peratus, lapor stesen televisyen CNN, kelmarin.
Antara jenama yang terlibat dengan kenaikan harga itu  adalah Tide and Gain, pelembut fabrik Downy dan pengering cadar Bounce.
Jika peruncit memutuskan untuk tidak menanggung mana-mana kenaikan tersebut, kos tersebut akan ditanggung oleh pembeli.
Harga barangan asas AS meningkat tujuh peratus pada Disember tahun lepas, kenaikan harga paling tinggi dalam tempoh 39 tahun.
P&G berkata, pihaknya terpaksa menaikkan harga untuk mengimbangi beberapa tekanan kos, termasuk pengangkutan, buruh dan komoditi yang digunakannya untuk mengeluarkan produknya.
“Pasaran pengangkutan dan buruh semakin mengecil disebabkan pandemik Covid-19, namun keperluan dan ketersediaan bahan asas masih perlu dikekalkan di tahap sama,” kata Ketua Pegawai Eksekutif P&G, Jon Moeller.

P&G menghasilkan banyak jenama yang paling dikenali oleh isi rumah di AS seperti Gillette, Charmin, Bounty, Pampers dan Crest. – Agensi


Giliran Mira Filzah kini hamil 6 bulan
Oleh NUR EMIRA SAIZALI

20 Januari 2022, 11:52 pm
PETALING JAYA – Berbulan-bulan mengunci mulut, spekulasi kini terjawab apabila Mira Filzah, 29, akhirnya mengesahkan dirinya kini hamil enam bulan.
Enggan berselindung lagi, berita gembira tersebut dikongsi sendiri oleh suaminya yang juga seorang arkitek, Wan Emir Astar Wan Mohammad Khair-il Anuar dalam satu hantaran Instagram hari ini.
Kata Emir, usia kandungan isteri tercinta juga bakal memasuki trimester ketiga tidak lama lagi.
“Syukur alhamdulillah, segala puji bagi Allah SWT pemilik seluruh alam, perkhabaran diterima pada tahun lepas yang kami akan menimang cahaya mata sulung kami.
“Insya-Allah, usia kandungan akan memasuki trimester ketiga (kini enam bulan) tidak lama lagi,” kata Wan Emir yang juga anak kepada Timbalan Menteri di Jabatan Perdana Menteri (Tugas-tugas Khas), Datuk Mastura Mohd. Yazid itu.
Sama seperti individu lain, Wan Emir dan Mira turut melalui pengalaman berbeza sepanjang fasa kehamilan anak sulung mereka.

Malah, dia turut berterima kasih kepada semua pihak yang tidak pernah berhenti mendoakan keluarga kecilnya sehingga hari ini.
“Seperti semua orang yang memiliki hasrat dan rancangan untuk membina keluarga, kami juga mempunyai pengalaman peribadi tentang suka duka sepanjang perjalanan kami setakat ini.
“Kepada semua yang berharap dan mendoakan kami dari dulu hingga kini, dengan rasa insaf serta rendah diri kami mengucapkan jutaan terima kasih.
“Semoga Allah merahmati dan mengangkat segala usaha dan doa setiap seorang daripada kita,” katanya lagi.
Sejak November tahun lalu, khabar angin kehamilan bekas pengacara Nona itu hangat diperkatakan netizen selepas mendakwa ternampak baby bump dalam sebuah video Instagramnya.
Mira atau nama sebenarnya Nur Amirah Filzah Badioezaman bagaimanapun menafikan hal tersebut dengan alasan perutnya buncit selepas makan.
Namun, dia pernah memaklumkan tidak akan pernah berahsia sekiranya disahkan hamil.
Untuk rekod, pelakon drama Lelaki Kiriman Tuhan itu mendirikan rumah tangga dengan Emir, 32, pada 3 September 2020. – K! ONLINE


MCMC tidak terlibat dalam peraduan pemberian hadiah
Oleh HARRITH HISHAM

20 Januari 2022, 9:42 pm
PETALING JAYA – Suruhanjaya Komunikasi dan Multimedia Malaysia (MCMC) menegaskan pihaknya tidak pernah terlibat dalam mana-mana peraduan berkaitan pemberian hadiah saguhati membabitkan sebuah syarikat telekomunikasi.
Menurut MCMC, perkara tersebut berbangkit susulan wujudnya tindakan oleh pihak tidak dikenali menyamar sebagai pegawai MCMC.
“Dipercayai individu tersebut meminta agar para pengguna memaklumkan kepada pihak Suruhanjaya sekiranya telah menerima sebarang surat atau pemberitahuan loteri daripada mana-mana emel atau syarikat yang mencurigakan,” katanya melalui satu kenyataan, hari ini.
Jelasnya lagi, sebarang pengumuman atau pemakluman mengenai sesuatu urusan berkaitan dengan Suruhanjaya kelazimannya akan dilakukan mengikut saluran rasmi seperti laman sesawang ataupun menerusi platform media sosial Suruhanjaya dan bukannya menggunakan nama individu tertentu serta penggunaan bahasa yang meragukan.
“MCMC menggesa orang awam untuk tidak mudah terpedaya dengan e-mel sedemikian dan segera laporkan kepada pihak Polis Diraja Malaysia (PDRM) untuk perhatian dan tindakan susulan,” ujarnya.-K! ONLINE.


Dua kanak-kanak bergaduh sampai dinding runtuh
Oleh KOSMO!

20 Januari 2022, 10:30 pm
JAKARTA – Sebuah video tular di media sosial memperlihatkan situasi ketika dua kanak-kanak bergaduh sehingga menyebabkan dinding sebuah rumah runtuh, lapor laman berita Suara.com.
Video itu dimuat naik di sebuah akaun TikTok bernama @koranseruya.
Ketika kejadian, dua kanak-kanak tersebut dilihat bergaduh di dalam sebuah bilik dengan menendang antara satu sama lain.
Salah seorang daripada mereka kemudian dilihat cuba membuat aksi tendangan dengan berpaut pada pemegang tingkap dinding rumah tersebut.
Ketika melompat untuk menendang, kakinya tertendang dinding rumah kayu itu sehingga menyebabkan ia runtuh.
Mereka dilihat tidak menghiraukan dinding rumah yang runtuh itu dan meneruskan pergaduhan sebelum seorang yang lain datang meleraikan mereka.

Netizen mula membanjiri ruangan komen.’
“Mudah betul ya dinding rumah itu runtuh, kelakar sangat,’’ tulis seorang netizen. – Agensi


Aidi dilantik Pengarah JPJKK Bukit Aman
Oleh FITRI HAZIM

20 Januari 2022, 9:04 pm
PETALING JAYA – Pesuruhjaya Polis Sarawak, Datuk Aidi Ismail dilantik menjadi Pengarah Jabatan Pencegahan Jenayah dan Keselamatan Komuniti (JPJKK) Bukit Aman berkuat kuasa 22 Februari depan.
Setiausaha Ketua Polis Negara PDRM, Deputi Komisioner Polis (DCP) Ruslan Khalid mengumumkan pertukaran tersebut menerusi satu kenyataan hari ini.
“Beliau yang kini bertugas di Pesuruhjaya Polis Sarawak akan bertukar sebagai Pengarah Jabatan Pencegahan Jenayah dan Keselamatan Komuniti, Bukit Aman.
“Pertukaran tersebut akan berkuat kuasa pada 22 Februari ini,” katanya dalam satu kenyataan di sini hari ini. – K! ONLINE


MPay dianugerah projek Smart MBPP
Oleh KOSMO!

20 Januari 2022, 10:06 pm
KUALA LUMPUR – ManagePay Systems Berhad (MPay) melalui anak syarikat milik penuhnya, ManagePay Services Sdn. Bhd. (MPSB) telah dianugerahkan projek untuk menyediakan sistem pembayaran digital yang dikenali sebagai Smart MBPP oleh Majlis Bandaraya Pulau Pinang (MBPP).
Menurut maklumannya kepada Bursa Malaysia, surat tawaran projek untuk tempoh lima tahun dan tambahan dua tahun lagi telah diterima syarikat pada 13 Januari lalu.
Smart MBPP terdiri daripada penyediaan  perkhidmatan platform perisian kepada MBPP untuk pembayaran tanpa tunai menggunakan jompay, internet, perbankan mudah alih, Visa dan Mastercard, e-dompet serta juga rangkaian pembayaran lain.
“Perkhidmatan tersebut juga akan berfungsi sebagai platform pusat sehenti pintar untuk menyokong semua kemudahan yang ditawarkan oleh pihak berkuasa tempatan itu di dalam aplikasi mudah alih serta laman web yang responsif.
“Kemudahan tersebut akan membolehkan pengguna dan juga peniaga di Pulau Pinang membuat tempahan kemudahan yang disediakan PBT tersebut, memohon lesen perniagaan, memperoleh kelulusan pembangunan projek dan juga  pembayaran taksiran,” jelasnya.
Pada pertengahan tahun lalu, Mentor Usahawan, Datuk Wira Dr Azizan Osman menjadi pemegang saham utama MPay.

MPay adalah  penyedia pembayaran elektronik hujung ke hujung untuk  bank, institusi kewangan, peruncit dan pemegang kad yang beroperasi di negara.


Lelaki meninggal dunia dalam kereta terkunci
Oleh NOR AINNA HAMZAH

20 Januari 2022, 10:17 pm
TAMPIN – Seorang lelaki ditemui meninggal dunia di tempat duduk sebuah kereta berkunci di Pekan Gemencheh, di sini, petang tadi.
Dalam kejadian itu, sepasukan anggota dari Balai Bomba dan Penyelamat Gemencheh dikejarkan ke lokasi kejadian sebaik menerima panggilan pada pukul 6.50 petang oleh pihak polis dan tiba di lokasi yang hanya dua kilometer pada pukul 6.53 petang.
Menurut Ketua Balai Bomba dan Penyelamat Gemencheh, Norfaizal Ahmad berkata, mangsa disedari berada di dalam kenderaan sejak pukul 2 petang sehingga menimbulkan rasa bimbang orang awam yang segera melaporkan kepada pihak polis.
“Sebaik sahaja mendapat maklumat dari polis dan tiba di lokasi didapati seorang lelaki berusia 57 tahun berada dalam keadaan tidak sedarkan diri dalam kereta berkenaan. Mangsa dalam keadaan tertangkup ke lantai kereta di bahagian tempat duduk penumpang hadapan.
“Pasukan bomba mengumpil pintu kereta jenis Proton Waja dan membawa keluar lelaki berkenaan. Pasukan paramedik yang tiba di lokasi telah mengesahkan mangsa meninggal dunia di lokasi,” katanya dalam satu kenyataan hari ini.
Norfaizal berkata, mayat diserahkan kepada pihak polis bagi tindakan selanjutnya dan di hantar ke Hospital Tampin untuk tujuan bedah siasat. -K! ONLINE.


Rumah terbakar, al-Quran tidak dimakan api
Oleh DIYANATUL ATIQAH ZAKARYA

20 Januari 2022, 9:34 pm
MELAKA – Hanya dua buah naskhah al-Quran ditemui terselamat dalam kejadian kebakaran membabitkan dua buah rumah yang hangus sepenuhnya di Taman Kenanga 3, Klebang Besar, di sini tadi.
Dalam kejadian kira-kira pukul 4 petang itu, kesemua lima orang penghuni terdiri daripada dua buah keluarga bagaimanapun berjaya menyelamatkan diri dan tidak mengalami sebarang kecederaan.
Menurut mangsa, Habibah Md. Sab, 63, dia tidak menyangka hanya al-Quran yang dibelikan oleh arwah anak lelakinya itu tidak ‘terusik’ meskipun diletakkan di atas almari di ruang tamu.
“Ketika kejadian mak cik tinggal seorang diri, manakala anak lelaki berusia 22 tahun yang menetap bersama keluar bekerja.
“Mak cik sakit lutut, jadi tidak ada satu pun barang sempat diselamatkan, namun mak cik terkejut apabila dua naskhah al-Quran dibelikan arwah anak lelaki diletakkan di ruang tamu tidak ‘terusik’,” kata ibu tunggal itu ketika ditemui di lokasi, hari ini.
Menceritakan semula insiden itu, Habibah memberitahu, kejadian itu disedari ketika ingin mengambil wuduk sebelum ternampak kepulan asap dari tingkap dapur rumahnya.

“Mak cik bergegas keluar untuk periksa keadaan dan ternampak anak jiran berusia 11 tahun dalam keadaan cemas berdiri berhampiran tilam yang sedang terbakar di rumahnya.
“Mak cik terus tarik getah paip untuk padamkan api tetapi ia merebak dengan sangat cepat, keluarga jiran serta penduduk kampung lain juga cuba memadam, namun tidak berjaya,” katanya.
Tambahnya, kebakaran itu turut memusnahkan dua buah motosikal jenis Yamaha Y15 dan Lagenda milik anaknya.
Sementara itu, Komander Operasi, Penolong Penguasa Bomba Mohammad Fazzil Mohammad Yuso berkata, panggilan kecemasan diterima pada pukul 4.08 petang dan seramai 14 pegawai dan anggota dikejarkan ke lokasi.
Katanya, kebakaran membabitkan empat buah rumah sederet separuh kekal dengan tiga buah daripadanya termasuk sebuah rumah tidak berpenghuni terbakar sepenuhnya.
“Kebakaran berjaya dikawal dalam masa 23 minit dan punca kejadian serta nilai kerugian masih dalam siasatan,” katanya. -K! ONLINE.


Isteri ceraikan suami sehari selepas kahwin kerana jenaka kek
Oleh KOSMO!

20 Januari 2022, 7:30 pm
BANDAR RAYA NEW YORK – Seorang wanita di Amerika Syarikat (AS) mendedahkan mahu bercerai sehari selepas berkahwin kerana berang dengan tindakan suami menekap kek ke mukanya  semasa majlis resepsi mereka, lapor akhbar Daily Mail  semalam.
Menurut wanita itu, dia tidak boleh memaafkan perbuatan lelaki itu yang tidak mengendahkan satu-satunya permintaannya  agar tidak melakukan lawak menekap kek ke mukanya.
“Saya tidak meminta banyak daripada suami saya kecuali jangan tekap muka saya dengan kek perkahwinan. Dia memilih untuk tidak menghormati permintaan itu.
“Sebaik sahaja dia melakukan perkara itu, saya terus tegaskan kepadanya bahawa perkahwinan ini sudah berkakhir,” kata wanita tersebut.
Luahan hati pengantin baharu itu dibuat menerusi kolum mingguan sebuah majalah popular di New York.
Wanita itu juga meminta pandangan netizen sama ada sama ada dia bertindak keterlaluan kerana mahu menceraikan suaminya akibat trauma  selepas kek ditekap ke mukanya di khalayak ramai.

Pengguna media sosial rata-rata memberi sokongan bahawa dia membuat keputusan tepat kerana tindakan suaminya adalah petanda wanita itu tidak dihormati dalam hubungan rumah tangga tersebut. – Agensi


Nakada lantik Aznil Nawawi jadi duta
Oleh KOSMO!

20 Januari 2022, 8:22 pm
KUALA LUMPUR – Beroperasi sejak lebih dua dekad, syarikat Nakada Group (M) dimiliki dan diusahakan dua adik beradik dari Malaysia, Datuk Yap Kok Heng dan Datuk Kok Siang.
Biarpun kedengaran seperti nama dari Jepun, hakikatnya jenama itu diangkat dari sekecil kecil usaha di pasar basah hinggalah menempa nama di dalam dan luar negara menerusi pasaran dalam talian.
Berasal dari sebuah syarikat berstatus enterprise di bawah nama Tango Enterprise sejak 1999 dan kemudian ke Sdn. Bhd.,  pada Ogos 2007, jenama ini bergerak atas hasrat menjadikan kehidupan masyarakat lebih praktikal dan mementingkan aspek kesihatan.
Di bawah syarikat itu bernaung tiga jenama utama, Nakada, Primada dan Cuoco.
“Memang ada yang beranggapan nama syarikat itu berasal dari negara matahari terbit. Tapi tidak kerana ia buatan Malaysia.
“Nama itu sebenarnya diambil daripada seorang pemain bola sepak berpengaruh dari Jepun yang berjaya menembus bukan saja pasaran Asia tetapi maju hingga ke Eropah.

“Begitu juga impian saya dan adik untuk membawa jenama ini melangkaui semua pasaran di dunia dengan menjual peralatan elektrik untuk rumah buatan tempatan dan mengimport dari luar negara yang terbaru serta canggih” kata Yap Kong Heng selaku Ketua Pegawai Eksekutif syarikat itu.
Malah produk ini juga menembusi pasaran luar negara termasuk di Hong Kong hingga menjadikan Kiki Sheung yang juga artis terkenal dari sana sebagai duta sejak lebih sedekad lalu.
Malah sejak Mei tahun lalu, pengacara popular tanah air, Datuk Aznil Nawawi atau lebih mesra dipanggil Pak Nil pula dilamar sebagai duta sama di Malaysia untuk tempoh dua tahun bermula hari ini.
“Kami mempunyai sebab konkrit memilihnya sebagai duta. Beliau mempunyai imej yang sihat, ceria, peramah, suka memasak, menjaga kesihatan dan tubuh badan.
“Lalu minat dan dedikasinya itu bertepatan dengan produk yang syarikat kami pasarkan. Dia masih kekal relevan memikat hati ramai orang dalam bidang tugas dilakukan. Hatinya juga sangat murni kerana sentiasa mahu membantu mereka yang memerlukan.
“Lihat saja ketika era pandemik Covid-19 sejak dua tahun lalu dan musibah banjir, beliau antara yang tak betah duduk diam. Sebaliknya mahu membantu dengan menggunakan populariti dan kelebihan yang ada,” katanya.
Tambah Pengarah Urusannya, Yap Kok Siang, ia termasuk pengalaman ditimba menerusi pameran antarabangsa disertai di China, Singapura, Taiwan, Hong Kong dan sebagainya.
“Menerusi penyelidikan dan pembangunan tanpa jemu, kami juga mahu menyediakan pengguna dengan produk berkualiti. Semua itu dilakukan bagi memastikan proses penawaran dapat menampung permintaan yang ada. Ia sekali gus memastikan setiap produk dapat dipasarkan dengan harga berpatutan.
“Kami juga berteraskan polisi kejujuran, penyayang dan profesional dalam nilai teras perniagaan. Kami bersemangat mempersembahkan produk berkualiti tinggi kerana sentiasa percaya setiap daripada kita berhak menikmati kesihatan yang baik,” kata Yap Kok Siang.
Sementara itu, Aznil yang juga bapa tunggal kepada tiga anaknya berkata, kehadiran jenama itu memudahkan rutin hidupnya.
Figura kelahiran Kampung Datuk Keramat yang diiktiraf oleh Malaysia Book of Records (Kategori Pengacara Paling Lama Berkhidmat) itu sendiri juga mengakui skil memasak terus diasah saban hari.
“Apabila jadi bapa tunggal kenalah belajar memasak. Dulu masa zaman bujang, skil itu mungkin terbatas. Tapi sekarang kalau diminta masak menu itu, ini… mungkin saya boleh siapkan.
“Tambah pula, memasak sekarang tak perlu skil. Konsep letak bahan dan campur diperlukan dalam mesin, siap dan boleh dimakan.
“Sejak Mei tahun lalu saya dilantik jadi duta jenama kelengkapan dapur dan barang elektrik jenama Nakada, lagi tambah senang kerja dan hidup ini,” katanya.
Bagi selebriti yang aktif dengan kerja kebajikan itu, pembabitannya sebagai duta bukan sekadar melobi dan meningkatkan kesedaran ramai terhadap jenama itu.
Jika di Malaysia, Pak Nil menjadi pilihan. Namun di pasaran Hong Kong, posisi duta sama diambil selebriti Kiki Sheung sejak lebih 10 tahun lalu. – K! ONLINE


Pemandu mabuk di Taiwan didenda cuci rumah mayat
Oleh KOSMO!

20 Januari 2022, 8:00 pm
TAIPEI – Pihak berkuasa di bandar Kaohsiung, Taiwan dilaporkan mengenakan denda terhadap pemandu mabuk dengan mengarahkan pesalah untuk membersihkan rumah-rumah mayat, lapor laman berita Oddity Central semalam.
Hukuman tersebut dikenakan bagi membiarkan pesalah mengalami sendiri situasi dekat dengan kematian.
Bulan lalu, bandar itu digemparkan dengan kes kemalangan melibatkan pemandu mabuk yang mengakibatkan seorang lelaki maut dan tiga yang lain cedera.
Datuk Bandar Kaohsiung, Chen Qimai memaklumkan bahawa mereka yang disabitkan kesalahan sedemikian atau berdepan  penangguhan pendakwaan, perlu didenda melakukan kerja kemasyarakatan di rumah-rumah pengebumian tempatan.
Beberapa hari lalu, kumpulan pertama seramai 11 pemandu mabuk diarahkan menjalani hukuman tersebut di Pejabat Pengurusan Pengebumian Bandar Kaohsiung.
Mereka diarahkan membersihkan bilik mayat, peti penyejuk mayat dan tempat pembakaran mayat.

Setiausaha Hal Ehwal Awam, Yan Qingzhi berkata, pihaknya dengan tegas melaksanakan inisiatif sifar pemandu mabuk.
Pihak berkuasa berharap agar denda sedemikian dapat membantu pesalah untuk berwaspada dengan keselamatan diri sendiri, menghormati nyawa orang lain, tidak  memandu semasa mabuk, meningkatkan keselamatan jalan raya serta menghormati hak serta kepentingan pengguna jalan raya lain.
Selepas empat jam menerima hukuman, pesalah tersebut menyatakan kekesalan atas kesalahan yang dilakukan dan tidak akan mengulanginya lagi. – Agensi


Kisah dipukul hanya gimik, Alfie Zumi mohon maaf
Oleh MOHAMMAD SHAHEMY AZMI

20 Januari 2022, 6:35 pm
PETALING JAYA – Selepas berkongsi kejadian dipukul sekumpulan lelaki bermotosikal semalam, penyanyi Alfie Zumi akhirnya tampil membuat permohonan maaf dan mengakui perkongsian tersebut hanya sekadar gimik semata-mata.
Alfie, 28, tidak menyangka kisahnya ‘dipukul’ seperti yang dikongsikan dalam Instagram miliknya semalam meledak dan mendapat perhatian ramai.
TANGKAP layar permohonan maaf secara terbuka Alfie mengenai isu dipukul oleh sekumpulan penunggang motosikal semalam.
“Saya memohon maaf kepada semua. Sebenarnya perkara itu (dipukul) hanyalah gimik untuk video muzik terbaharu saya.
“Jadi sebelum saya menyakiti hati lebih banyak pihak, sebaik-baiknya saya berhenti di sini dan memohon maaf atas kesalahan saya,” katanya menerusi satu hantaran terkini dalam Instagram.
Kata Alfie, gimik yang dibuat itu telah dirancang oleh kenalannya sendiri. Malah kumpulan lelaki bermotosikal yang didakwa telah memukulnya juga adalah terdiri daripada sahabatnya sendiri.
Bagaimanapun, hasratnya untuk melakukan gimik dan mempromosikan muzik video single terbaharunya telah menjadi tular sehingga menimbulkan rasa kurang senang dalam komuniti kumpulan bermotosikal (bikers).

“Saya tidak terikat dengan mana-mana syarikat rakaman dan bergerak menggunakan duit sendiri. Saya berharap masyarakat memahaminya.
“Sekali lagi saya mohon maaf dan mengakui kesalahan saya. Saya juga ingin memaklumkan bahawa kumpulan bermotosikal itu juga adalah rakan-rakan saya sendiri. Mereka baik dan sangat menyokong.
“Saya perlu mengaku kesalahan saya sebelum muzik video dikeluarkan. Saya tidak mahu orang ramai menilai rakan-rakan saya sebagai lelaki jahat,” katanya.
Terdahulu, pelantun lagu Sudah Ditentu itu berkongsi kisah dipukul sekumpulan lelaki bermotosikal dalam satu kejadian di Bandar Sri Damansara, semalam.
Alfie dipukul selepas kereta yang dipandunya telah membunyikan hon pada kumpulan lelaki tersebut kerana didakwa telah menghalang laluannya. – K! ONLINE


Najib tempelak Tommy, Kerajaan fail afidavit cuba batal saman
Oleh NUZULSHAM SHAMSUDDIN

20 Januari 2022, 8:53 pm
KUALA LUMPUR – Bekas Perdana Menteri Datuk Seri Najib Tun Razak memfailkan afidavit balasan hari ini bagi membalas afidavit bekas Peguam Negara, Tan Sri Tommy Thomas dan kerajaan berhubung saman hampir RM2 juta kerana menuduhnya di mahkamah.
Dalam kenyataan media yang dikeluarkan hari ini, Najib,69, berkata bahawa permohonan untuk membatalkan tindakannya (saman) adalah satu cubaan bagi menghalangnya untuk menghalang dakwaan berkenaan kesalahan terhadapnya daripada didengar di mahkamah terbuka.
“Tan Sri Tommy Thomas dan kerajaan Malaysia Malaysia telah memohon untuk membatalkan tindakan saya (saman RM2 juta) terhadap mereka.
“Bahawa, satu penegasan oleh Tan Sri Tommy Thomas, dalam afidavitnya, adalah sangat tidak adil apabila mengatakan bahawa “semua orang adalah sama di sisi undang-undang dan berhak mendapat perlindungan yang sama rata di sisi undang-undang tidak terpakai kepada beliau setakat berkenaan pendakwaan terhadap saya,” kata Najib dalam kenyataan itu.
Sebelum ini pada November tahun lalu, Tommy dan Kerajaan Malaysia telah mengemukakan permohonan untuk membatalkan saman Datuk Seri Najib Tun Razak selepas mendakwa tindakan Najib menyaman mereka adalah suatu serangan sampingan bagi menghalang prosiding kes jenayah terhadapnya.
Ia berikutan apabila Najib memfailkan saman pada 22 Oktober tahun lalu berhubung dakwaan bahawa kedua-dua defendan (Thomas dan kerajaan) menyalahgunakan kuasa untuk mendakwanya dalam beberapa kes termasuk membabitkan 1Malaysia Development Berhad (1MDB) dan menuntut ganti rugi hampir RM2 juta.

Thomas dan kerajaan, melalui notis yang difailkan, antara lain mendakwa jika saman Najib diterus dan dibicarakan, ia akan menyebabkan kes jenayah yang sedang dibicarakan di Mahkamah Tinggi tergendala.
Afidavit sokongan oleh Timbalan Pendakwa Raya Ahmad Akram Gharib yang difailkan bersama notis itu menyebut dalam apa keadaan pun, pendakwaan boleh mengemukakan keterangan dan bukti berkaitan salah laku serta salah guna proses dengan niat jahat oleh Najib dalam perbicaraan kes jenayah terhadapnya.
Ahmad Akram berkata mengikut Perkara 145 Perlembagaan Persekutuan dan subseksyen 376(1) Kanun Tatacara Jenayah, Peguam Negara sebagai Pendakwa Raya mempunyai kuasa yang boleh dilaksanakan menurut budi bicara beliau untuk memulakan, menjalankan atau memberhentikan apa-apa prosiding bagi satu kesalahan jenayah. – K! ONLINE.


Bapa empat anak ditahan proses ketum
Oleh WAT KAMAL ABAS

20 Januari 2022, 9:01 pm
TAIPING- Kegiatan seorang lelaki memproses dan menjual cecair ketum dalam skala besar di sebuah rumah di Kampung Permatang Raja, Padang Gajah di sini berakhir apabila diserbu polis semalam.
Ketua Polis Daerah Taiping, Asisten Komisioner Osman Mamat berkata, dalam serbuan pada pukul 11.15 malam, suspek yang berusia 51 tahun dikatatakan sedang memproses cecair itu untuk dijual kepada pelanggannya.
Menurutnya, hasil pemeriksaan di bahagian dapur menemui dua buah tong berwarna oren dan biru serta dua bakul plastik berwarna hitam dan hijau.
“Pemeriksaan lanjut menemui 193 botol plastik, 33 paket plastik, 20 tong plastik yang berisi cecair dipercayai ketum.
“Jumlah keseluruhan air ketum yang dirampas sebanyak 733.7 liter bernilai RM 7,337,” katanya dalam satu kenyataan di sini hari ini.
Berdasarkan siasatan, suspek menjual cecair ketum itu pada harga RM10 seliter dan turut mendapatkan bekalan daun ketum dari luar Taiping.

Bapa empat anak itu dipercayai telah terlibat dengan penjualan air ketum ini sejak empat tahun lalu.
Suspek kini direman tiga hari sehingga Sabtu bagi membantu siasatan lanjut di bawah Seksyen 30 (3) Akta Racun 1952. -K! ONLINE.


Sempat selfie semasa kereta karam dalam sungai
Oleh KOSMO!

20 Januari 2022, 6:30 pm
OTTAWA, Kanada – Seorang wanita yang berdepan detik  cemas keretanya tenggelam di dalam sebatang sungai berais bukan sahaja tidak panik, malah dia sempat merakam gambar swafoto, lapor akhbar Mirror UK semalam.
Aksi wanita itu berswafoto di atas bumbung keretanya  dirakam pula oleh penduduk setempat yang melintasi lokasi kejadian di Sungai Rideau, Manotick, hujung minggu lalu.
Ketika dia sibuk memeriksa sudut rakaman terbaik, penduduk tempatan pula sibuk berusaha mencari jalan untuk menyelamatkannya daripada tenggelam bersama kereta tersebut.
Mereka akhirnya berjaya mencari sebuah kayak biru dan mengikatnya dengan tali untuk menyeret wanita itu keluar dari lubang ais yang besar.
Polis bergegas ke tempat kejadian selepas menerima panggilan sekitar pukul 4.30 petang (waktu tempatan). Wanita itu kemudian didakwa kerana memandu kereta secara berbahaya. – Agensi


Mekanik pandu Ferari RM14.26 juta rempuh pokok
Oleh KOSMO!

20 Januari 2022, 9:00 pm
BAARN, AMSTERDAM – Seorang mekanik mendapat nasib malang apabila kereta  Ferari jenis Enzo bernilai £2.5 juta (RM14.26 juta) yang  dipandunya untuk dihantar kepada pengedar kenderaan dilaporkan merempuh sebatang pokok, lapor laman berita Metro UK semalam.
Kejadian dilaporkan berlaku di bandar Baarn, selatan Amsterdam, Belanda.
Pemandu itu dilaporkan tidak cedera, namun dibawa ke hospital untuk menjalani pemeriksaan lanjut.
“Pengedar kenderaan tempatan itu berada hanya dua kilometer dari kawasan kejadian. Kereta itu adalah milik pelanggan.
“Ia melanggar tunggul pokok di tepi jalan lalu pada bahagian tempat duduk penumpang. Saya tidak pasti bagaimana ia berlaku,’’ jelas seorang saksi kejadian.
Hanya 400 buah kereta Ferari jenis Enzo dikeluarkan antara tahun 2002 hingga  2004.

Nilai kereta itu telah meningkat sejak awal pelancarannya yang bermula pada harga £450,000 (RM2.57 juta).
Sebuah kereta Enzo keluaran 2003 telah dijual oleh rumah lelongan Sotheby’s pada Ogos tahun lalu pada harga £2,463,132 (RM14.06 juta). – Agensi


Hujan berterusan di Sarawak sehingga esok
Oleh HARRITH HISHAM

20 Januari 2022, 8:48 pm
PETALING JAYA – Jabatan Meteorologi (MetMalaysia) meramalkan cuaca signifikan bagi tempoh tujuh hari bermula 21 hingga 27 Januari di negeri Sarawak.
Ketua Pengarah MetMalaysia, Muhammad Helmi Abdullah berkata, penumpuan angin yang berlaku di utara dan tengah Sarawak itu dijangka berterusan sehingga esok.
“Keadaan ini boleh menyebablan peningkatan kelembapan yang berpotensi membawa hujan berterusan di kawasan berkenaan.
“Pada masa yang sama, cuaca panas dan kurang hujan dijangka berlaku di Semenanjung Malaysia, khususnya negeri-negeri utara,” katanya.
Terdahulu, MetMalaysia telah mengeluarkan amaran hujan berterusan peringkat Waspada pada pukul 2 petang, 19 Januari melibatkan negeri Sarawak yang berkuat kuasa sehingga 21 Januari ini.
“Orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” ujarnya. – K! ONLINE.


Kad Pokemon cecah harga RM6.84 juta
Oleh KOSMO!

20 Januari 2022, 8:30 pm
LONDON – Kad-kad keluaran satu siri permainan komputer dari Jepun, Pokemon dianggarkan bernilai sehingga £1.2 juta (RM6.84 juta), lapor akhbar Mirror UK semalam.
Siri permainan komputer yang tertumpu kepada dunia fantasi itu memerlukan pemain menangkap dan melatih raksasa animasi itu untuk berlawan antara satu sama lain  dalam acara pertarungan.
Kad permainan itu pula telah dilancarkan pada 1996 dengan penjualan sebanyak 34.1 bilion kad di seluruh dunia.
Perkara tersebut dimaklumkan menerusi laman web kewangan, Money.co.uk yang bertindak menganalisis harga penjualannya di sebuah laman penjualan dalam talian, eBay.
“Kad-kad Pokemon telah berkembang pesat sebagai pelaburan alternatif yang terkenal.
“Permainan yang mempunyai nostalgia tersendiri ini menarik imaginasi ramai peminat disebabkan gabungan watak yang ikonik sehingga mereka sanggup membelanjakan wang untuk mengumpulkannya,’’ jelas pakar kewangan Money.co.uk, Salman Haqqi.

Antara harga kad yang disenaraikan adalah watak Pikachu berharga £1.2 juta (RM6.84 juta), Kangaskhan £350,000 (RM1.99 juta), Blastoise dan Venusaur £185,868 (RM1.06 juta), Rayquaza £73,062 (RM416,804) serta Ivysaur £54,797 (RM312,606) – Agensi


Kena saman? Saya tidak tahu apa-apa – Nabila Huda
Oleh NUR EMIRA SAIZALI

20 Januari 2022, 6:17 pm
PETALING JAYA – “Maaf saya enggan ulas apa-apa kenyataan sebab saya sendiri tidak tahu disaman.”
Itu respons selebriti berstail Nabil Huda tentang isu saman melibatkan dirinya oleh seorang wanita yang juga bergelar aktivis kemasyarakatan.
Nabila atau mesra disapa Abil ketika dihubungi Kosmo! Online enggan memberikan sebarangan kenyataan tentang dirinya disaman kerana isu tersebut menimbulkan persoalan kepadanya.
“Saya sebenarnya enggan komen apa-apa sebab tidak tahu pun saya dikenakan tindakan undang-undang.
“Apa yang menjadi persoalan bagaimana pihak lain boleh tahu saya disaman sedangkan empunya diri yang disaman ini tidak tahu apa-apa,” katanya.
Pelakon filem Munafik itu hanya mengetahui tentang isu tersebut daripada pengikutnya ketika membuat sesi siaran langsung dalam Instagram (IGLive).

Pada masa sama, Nabila ketika ini juga sedang sibuk menjalani latihan mempersiapkan diri untuk menjalani penggambaran filem Telaga Suriram arahan oleh Osman Ali.
“Maaf, kalau ada sebarang perkembangan baharu, saya akan kongsikan nanti. Buat masa sekarang saya sibuk dengan sesi latihan filem Telaga Suriram,” katanya yang bakal membawakan watak sebagai Maimon iaitu seorang wanita bisu.
Terdahulu, sebuah portal hiburan memuat naik sebuah artikel mengenai anak kepada penyanyi legenda Amy Search bakal berdepan dengan tindakan undang-undang selepas didakwa mengeluarkan kenyataan menjatuhkan imej seorang aktivis wanita dalam media sosial.
Aktivis tersebut mendakwa Nabila telah sengaja menyalahgunakan kemudahan aplikasi Instagram dan Twitter sehingga menimbulkan fitnah dan salah faham terhadap dirinya.
Isu timbul selepas Nabila memuat naik kenyataan dengan mendakwa wanita berkenaan telah mengambil bantuan yang diletakkan di pusat pemindahan sementara mangsa banjir di Sungai Lui, Hulu Langat semasa kejadian banjir baru-baru ini. – K! ONLINE


Nasi putih, kuah kosong bukan bawah Program RMT
Oleh MOHD. HUSNI MOHD. NOOR

20 Januari 2022, 6:09 pm
PUTRAJAYA – Kementerian Pendidikan (KPM) mengesahkan hidangan nasi putih dan kuah yang tular sejak semalam bukan di bawah Program Rancangan Makanan Tambahan (RMT).
Menteri Kanan (Pendidikan), Datuk Dr. Radzi Jidin berkata, wakil KPM telah turun ke sekolah terbabit untuk menjalankan siasatan terperinci mengenai dakwaan berkenaan.
Beliau berkata, siasatan mendapati gambar yang ditularkan itu bukan makanan yang disediakan untuk penerima RMT di sekolah.
“Makanan bagi semua penerima RMT disediakan oleh pihak kantin untuk murid makan di sekolah sahaja,” katanya menerusi hantaran di Facebook, hari ini.
Katanya, KPM mengucapkan terima kasih di atas keprihatinan semua pihak berhubung perkara ini.
Radzi berkata, KPM sentiasa berusaha menambah baik program RMT, termasuk dalam penyediaan makanan dan bekalan susu untuk penerima RMT.

Menurutnya, buat masa ini, pemberian susu kepada murid RMT telah ditambah daripada dua kali seminggu kepada setiap hari persekolahan mulai tahun lalu. – K! ONLINE.


R3 lancar minyak pelincir premium
Oleh AFIFI HAFIZ MOHD NOR

20 Januari 2022, 5:42 pm
PETALING JAYA – Bahagian sukan permotoran (motorsport) Proton, R3, yang kini diletakkan dibawah naungan Proton Global Servicer telah melancarkan rangkaian minyak pelincir premium.
Ketua Pegawai Eksekutif, Proton Global Services, Lee Yeet Chuan berkata, pengenalan produk terbaharu itu adalah untuk membina semula hubungan dengan peminat dan meningkatkan reputasi jenama.
Menurut beliau, pelancaran itu menandakan hala tuju baru bagi R3 untuk membawa warisan dan produknya kepada orang ramai.
“Rangkaian minyak pelincir R3 ini dibangunkan bersama Petronas dan boleh didapati dalam formulasi sintetik sepenuhnya dan separa sintetik.
“Kedua-dua minyak tulen P1 dan P2 dirumus menggunakan minyak asas Etro 6+ terbaharu Petronas dan direka untuk melawan haba yang berlebihan bagi memastikan prestasi yang lebih baik untuk penjanaan enjin cas turbo suntikan langsung yang kini semakin popular,” katanya dalam satu kenyataan.

Yeet Chuan menerangkan, produk itu juga memenuhi tahap pensijilan tertinggi oleh Institut Petroleum Amerika (API) dengan penarafan SP dan SN Plus.

“Minyak pelincir ini akan dijual kepada orang ramai melalui rakan kongsi barangan premium kami di 20 lokasi di seluruh Malaysia.
“Kami akan lancarkan lebih banyak produk termasuk aksesori untuk pemilik kereta Proton pada masa hadapan dan berharap ini akan membantu kami membina semula hubungan dengan peminat R3,” tambahnya.
Minyak pelincir premium R3 berharga RM208 bagi formulasi sintetik sepenuhnya P1 dan semi sintetik P2 pada harga.
Sebagai harga pengenalan, produk tersebut dijual pada harga RM178 dan RM128 sehingga 30 April ini.
Turut dijual adalah baju kemeja-t dan topi baharu pada berharga antara RM49 hingga RM60.


Penggal kepala: Suspek dijangka didakwa minggu depan
Oleh ISKANDAR SHAH MOHAMED

20 Januari 2022, 5:52 pm
KUALA SELANGOR – Suspek yang membunuh ibunya sendiri dengan cara memenggal kepala dalam kejadian di Kampung Baru Pasir Penambang sebelum ini dijangka akan didakwa minggu depan.
Ketua Polis Daerah Kuala Selangor, Superintendan Ramli Kasa berkata, pihaknya sudah melengkapkan siasatan dan akan merujuk kepada pejabat Timbalan Pendakwa Raya (TPR) untuk tindakan pendakwaan.
Katanya, polis sudah merekodkan keterangan ahli keluarga termasuk suami mangsa bagi membantu siasatan.
“Kertas siasatan kes itu sudah lengkap dan akan diserahkan kepada TPR bagi tindakan lanjut.
“Setakat ini, reman ke atas suspek lelaki berkenaan masih kekal sehingga Sabtu ini,”katanya ketika dihubungi Kosmo! hari ini. -K! ONLINE.


Pengembara ada dos penggalak kuarantin lima hari sahaja
Oleh MOHD RIDZAUDDIN ROSLAN

20 Januari 2022, 6:02 pm
KUALA LUMPUR- Mana-mana pengembara yang sudah menerima suntikan dos penggalak hanya perlu menjalani kuarantin selama lima hari sahaja ketika memasuki pintu antarabangsa Malaysia bermula Isnin depan.
Bagaimanapun, Menteri Kesihatan, Khairy Jamaluddin Abu Bakar berkata, bagi pengembara yang tidak disuntik dos penggalak tetapi sudah lengkap divaksin hanya menjalani kuarantin selama tujuh hari sahaja.
“Bagi pengembara yang menerima dos penggalak, mereka perlu menjalani ujian RT-PCR Covid-19 dua hari sebelum berlepas dengan keputusan negatif. Ujian itu perlu dibuat sekali lagi ketika hari ketibaan.
“Ujian PCR seterusnya perlu dibuat pada hari keempat atau RTK Ag yang diselia oleh petugas kesihatan pada hari kelima sebelum dibenarkan tamat kuarantin,” katanya dalam satu sidang akhbar khas di Dewan Rakyat di sini tadi.
Katanya, bagi pengembara yang tidak menerima suntikan dos penggalak pula, ujian PCR perlu dibuat dua hari sebelum dengan keputusan negatif serta pada hari ketibaan.
“Ujian PCR perlu dibuat pada hari kelima atau RTK Ag yang diselia petugas kesihatan pada hari ketujuh.

“Bagi pengembara yang belum lengkap divaksin, tempoh kuarantin selama 10 hari serta perlu membuat ujian PCR pada hari kelapan atau RTK Ag pada hari kesepuluh,” jelasnya. -K! ONLINE.


Tiada keperluan tutup sekolah berasrama- KJ
Oleh MOHD RIDZAUDDIN ROSLAN

20 Januari 2022, 6:27 pm
KUALA LUMPUR- Kementerian Kesihatan (KKM) memutuskan untuk tidak menutup mana-mana sekolah berasrama di negara ini berikutan jangkitan kluster pendidikan Covid-19 hanya melibatkan mereka yang tidak bergejala dan bergelaja ringan.
Menterinya, Khairy Jamaluddin Abu Bakar berkata, penutupan asrama sekolah juga dilihat sebagai langkah kebelakang memandangkan peratusan vaksinasi remaja mencapai 90 peratus.
“Kita sudah sampai di satu tahap dimana peratusan remaja mendapat vaksinasi sebanyak 90 peratus dan jangkitan itu merupakan perkara yang akan berlaku serta tidak boleh lari daripadanya.
“Selagi gejala dikesan tidak teruk, mereka boleh diasingkan di rumah atau asrama.Malah, sebahagian besar pelajar yang dijangkiti di asrama tidak bergejala atau bergejala ringan,” katanya pada sidang akhbar khas di Dewan Rakyat tadi.
Pada perkembangan sama, Khairy menjelaskan, sebanyak 52 kluster pendidikan melibatkan 27 kluster sekolah berasrama dicatatkan bermula Minggu Epid 1 hingga 19 Januari 2022.
“Perkumpulan pelajar telah meningkatkan risiko penularan jangkitan menyebabkan jumlah kluster di sekolah pada minggu pertama persekolahan sebanyak 15 kluster.

“Pada minggu kedua persekolahan pula, bilangan kluster pendidikan meningkat sekali ganda kepada 33 kluster. Semua negeri ada melaporkan kluster kecuali Perlis, Terenggau, Sarawak dan Labuan,” ujarnya.
Katanya, bagi 52 kluster Pendidikan yang dilaporkan sejak minggu pertama tahun 2022, siasatan mendapati 44 kluster merupakan indeks pelajar.
Lima kluster lagi melibatkan guru atau pensyarah dan tiga kluster meliputi staf sokongan. -K! ONLINE.


Saya okey, teruskan kehidupan seperti biasa – Siti Saleha
Oleh NUR EMIRA SAIZALI

20 Januari 2022, 6:12 pm
PETALING JAYA – Selepas melalui episod perceraian dalam hidup, aktres terkenal Siti Saleha memohon diberikan ruang dan masa untuk proses pemulihan dirinya.
Dihujani dengan kata-kata semangat, pemilik nama lengkap Siti Saleha Mohd Baharum, 32, itu berterima kasih kepada semua yang tidak pernah berhenti memberi sokongan terutama selepas perceraiannya baru-baru ini.
“Terima kasih untuk semua kata-kata semangat dan doa yang dititipkan untuk saya terutama pada waktu mencabar ini. Saya sangat menghargainya.
“Walau apa pun, kita hanya mampu merancang dan akhirnya, Tuhan juga yang menentukan segala-galanya,” katanya dalam satu entri Instagram.
Dia yang terkenal menerusi drama 7 Hari Mencintaimu itu turut memohon diberikan masa untuk melalui sekali gus memulihkan dirinya daripada semua masalah yang berlaku.
“Saya berharap orang ramai dapat memberi saya ruang dan masa untuk menghadam semua perkara yang berlaku, Insya-Allah.

“Saya okey dan meneruskan kehidupan seperti biasa. Terima kasih untuk semua sokongan dan kasih sayang yang tidak berbelah bahagi daripada anda semua,” katanya lagi.
Terdahulu, Kosmo! pada 17 Januari lalu melaporkan pelakon drama bersiri Black itu sah bercerai talak satu dengan suaminya Ahmad Lutfi Azhar dalam satu prosiding di Mahkamah Rendah Syariah Klang, Selangor.
Terdahulu, pada 13 Oktober tahun lalu, pelakon drama fenomena 7 Hari Mencintaiku itu memaklumkan sudah memfailkan perceraian terhadap Ahmad Lutfi, 36 selepas dibenarkan mahkamah.
Siti Saleha melangsungkan pernikahan pada 28 Julai 2017. Hasil perkahwinan mereka tidak dikurniakan cahaya mata. – K! ONLINE


Pelajar 13 tahun dihalau lepas dirogol abang kandung
Oleh NIA AMIRA NAJWA AZMI

20 Januari 2022, 6:06 pm
PETALING JAYA – Seorang remaja perempuan 13 tahun menjadi pemuas nafsu abang kandungnya sehingga mengandung sebelum dihalau dari rumah.
Kejadian yang menimpa pelajar sekolah itu didedahkan seorang doktor di Pantai Timur sebelum dikongsi oleh pengguna Twitter, @chairman_GLC.
Menurut perkongsian @chairman_GLC, mangsa kini mengandung tujuh bulan manakala abangnya pula yang berusia 16 tahun dihantar ke sekolah pondok.
Ibu bapa mangsa membuat laporan polis sebelum menarik balik laporan tersebut kerana bimbang anak mereka dimasukkan ke penjara.
Mangsa kini dikatakan tinggal bersama keluarga angkat yang baru dua bulan dikenali kerana ibu bapanya tidak mahu penduduk kampung mengetahui kejadian tersebut.
Selain itu, ibu bapa mangsa juga tidak melawat anak mereka sejak November 2021.

Ketika ditanya mengenai perasaannya, remaja itu memberitahu dia berasa marah dengan abangnya, namun pada masa sama sedih kerana tidak bersekolah seperti remaja seusianya.
“Ini semua bukan salah awak, saya berasa kasihan dengan awak dan bayi (yang dikandung). Semoga Allah memberikan kekuatan dan perlindungan kepada awak,” kata doktor itu.
Di sebalik kejadian yang menimpa mangsa, difahamkan, sudah ada individu yang bersetuju untuk mengambil bayi tersebut sebagai anak angkat.
Pihak Jabatan Kebajikan Malaysia (JKM) turut dilibatkan dalam kejadian ini dan laporan polis telah dibuat oleh pihak hospital dan klinik sebelum ini.
Susulan perkongsian itu, rata-rata pengguna media sosial meluahkan rasa marah dengan kejadian yang menimpa remaja tersebut.
“Saya tidak faham dengan orang yang mengagungkan anak lelaki, sayang tak mahu anak masuk jel, adik pula dicampak jauh-jauh. Bukan dia minta kena rogol,” ujar @anshzwni__. – K! ONLINE.


Program vaksinasi kanak-kanak bermula Februari depan
Oleh MOHD RIDZAUDDIN ROSLAN

20 Januari 2022, 5:57 pm
KUALA LUMPUR- Program vaksinasi kanak-kanak melibatkan penerima berumur natara 5 hingga 12 tahun akan bermula pada Februari depan sejurus vaksin Pfizer kanak-kanak tiba ke Malaysia hujung bulan ini.
Menteri Kesihatan, Khairy Jamaluddin Abu Bakar berkata, pelancaran program pemberian vaksinasi kanak-kanak itu akan diadakan pada 3 Februari 2022 di Hospital Tunku Azizah, Kuala Lumpur.
“Susulan itu, sistem tempahan janji temu melalui MySejahtera akan dibuka secara berperingkat pada penghujung Januari 2022 dengan memberi tumpuan kepada ibu bapa di Lembah klang terlebih dahulu.
“Sebagai permulaan, ibu bapa boleh mula mendaftarkan anak sebagai tanggunggan dalam aplikasi MySejahtera mereka selain perincian mengenai akses kepada sistem tempahan janji temu itu akan dimaklumkan dalam masa terdekat,” katanya dalam satu sidang akhbar khas di Dewan Rakyat di sini tadi.
Katanya, kementerian mensasarkan sebanyak 70 peratus kanak-kanak 5 hingga bawah 12 tahun dalam sistem pendidikan dapat diberikan dos 1 vaksin Pfizer (kanak-kanak) dalam tempoh 2 bulan dari tarikh program dilancarkan.
“Selain itu, sebanyak 80 peratus kanak-kanak juga disasarkan akan lengkap divaksin dalam tempoh enam bulan pelaksanaannya,” jelasnya.

Dalam pada itu, Khairy menjelaskan, buat masa ini, vaksinasi Covid-19 disyorkan bagi kanak-kanak berumur 5 hingga 11 tahun dengan keutamaan diberikan kepada penerima yang mempunyai masalah kesihatan.
“Masalah kesihatan itu merangkumi penyakit seperti respiratori kronik, kardiovaskular, Immunosuppression, kencing manis, ginjal kronik dan penyakit saraf,” ujarnya. -K! ONLINE.


Solat Jumaat : Ketetapan baharu selepas nasihat Pengarah Kesihatan negeri
Oleh ABDUL RAZAK IDRIS

20 Januari 2022, 5:49 pm
SHAH ALAM – Sultan Selangor, Sultan Sharafuddin Idris Shah menyeru para jemaah agar terus mematuhi prosedur operasi standard (SOP) yang ditetapkan oleh pentadbir masjid dan surau bagi pelaksanaan ketetapan baharu bagi solat Jumaat, esok.
Baginda menegaskan, ketetapan baharu itu diputuskan setelah mendapatkan nasihat dan pandangan daripada Pengarah Kesihatan Selangor berpandukan statistik dan data terkini mengenai penularan Covid-19.
“Ketetapan ini juga akan memberi kesan peningkatan kapasiti bilangan jemaah di seluruh negeri sehingga 35 peratus tertakluk kepada kapasiti sesebuah masjid dan surau.
“Beta mahu agar setiap jemaah telah menerima suntikan 2 dos vaksin dan juga dos penggalak Covid-19,” titah baginda dalam kenyataan dikeluarkan Istana Alam Shah hari ini.
Sultan Sharafuddin bertitah, menerusi setiap keputusan yang diambil, baginda adalah sentiasa memikirkan keselamatan nyawa rakyat di Selangor.
“Ini kerana mengikut statistik semasa, jumlah kematian akibat Covid-19 di negeri Selangor sahaja telah melebihi 10,000 orang,” tegas baginda.

Sementara itu, Pengarah Jabatan Agama Islam Selangor (JAIS), Datuk Mohd Shahzihan Ahmad dalam kenyataannya memaklumkan pihaknya telah mengeluarkan surat ketetapan baharu mengenai pelaksanaan solat Jumaat itu sebagai panduan kepada pentadbir masjid dan surau kebenaran solat Jumaat.
“Adalah dimaklumkan bahawa perkenan Sultan Selangor diberi setelah JAIS turut menyembah maklum kepada baginda bahawa JKNS telah pun dirujuk untuk pandangan dan ulasan bagi ketetapan terbaru yang dicadang bagi
dikuatkuasakan.
“Pada 28 Disember tahun lalu, JAIS telah memohon pandangan rasmi serta nasihat dari JKNS mengenai kewajaran pelaksanaan solat Jumaat dengan kapasiti penuh ruang solat utama dan ruang limpah serta penjarakan fizikal jemaah sekurang-kurangnya satu
meter di Selangor,” katanya.
Mengulas lanjut, beliau berkata, cadangan pihak JAIS telah dipersetujui oleh JKNS beserta ulasan terperinci dan penegasan untuk pelaksanaan SOP umum melalui surat rasmi yang telah dikeluarkan oleh JKNS bertarikh 31 Disember tahun lalu.


Beijing berang kapal perang AS belayar di Laut China Selatan
Oleh KOSMO!

20 Januari 2022, 5:41 pm
BEIJING  – Sebuah kapal perang Amerika Syarikat (AS)  belayar merentasi Laut China Selatan hari ini sekali gus mengundang amaran tentera China ketika ketegangan antara dua kuasa besar dunia itu terus meruncing.
Tentera Laut AS menyatakan, kapal perang USS Benfold mempertahankan hak dan kebebasan belayar  di sekitar Kepulauan Paracel selaras dengan undang-undang antarabangsa.
Bagaimanapun, Tentera Pembebasan Rakyat China (PLA) menegaskan bahawa kapal perang itu telah memasuki perairan China secara haram.
“PLA mengerahkan tentera laut dan udaranya  untuk mengesan,  memantau serta memberi amaran, seterusnya mengusir kapal pemusnah tersebut,” katanya dalam satu kenyataan.
China menuntut hampir keseluruhan Laut China Selatan yang menjadi laluan perdagangan global melibatkan barangan bernilai bertrilion-trilion dolar setiap tahun. Tuntutan China  bertindih dengan tuntutan oleh Brunei, Malaysia, Filipina, Taiwan dan Vietnam.
Beijing juga meminggirkan penghakiman Mahkamah Tetap Arbitrasi yang berpangkalan di The Hague, Belanda pada 2016 bahawa tuntutan China ke atas Laut China Selatan berdasarkan sejarah adalah tidak berasas.

Berbilang tentera laut Barat dengan diketuai AS, melakukan operasi kebebasan belayar di Laut China Selatan untuk menegaskan bahawa laut tersebut adalah laluan dan perairan antarabangsa. – AFP


3 lagi kluster baharu libatkan pelajar SMK tercetus di Kelantan
Oleh ROSALWANI CHE SOH

20 Januari 2022, 5:11 pm
KOTA BHARU – Kelantan mencatatkan tiga lagi kluster jangkitan Covid-19 dalam kalangan pelajar Sekolah Menengah Kebangsaan (SMK) di dua daerah di negeri ini.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, pertambahan tiga kluster itu menjadikan Kelantan kini mencatatkan empat kluster melibatkan pelajar SMK.
Menurutnya, tiga kluster terbaharu itu melibatkan dua buah sekolah menengah di Kota Bharu iaitu Kluster Pulau Melaka dan Padang Raja manakala satu lagi Kluster Jalan Bandar Chiku di Gua Musang.
“Kluster Pulau Melaka mencatatkan sebanyak 11 kes, Kluster Padang Raja pula sembilan kes manakala Kluster Jalan Bandar Chiku dengan lapan kes.
“Bagi Kluster Embi Telipot melibatkan pelajar Sekolah Menengah Kebangsaan Agama (SMKA) Naim Lilbanat, Jalan Telipot yang terlebih dahulu dilaporkan tercetus di negeri ini telah mencatatkan sebanyak 106 kes kumulatif,” katanya ketika dihubungi Kosmo! hari ini.
Menurut Zaini, sehubungan dengan itu, keempat-empat kluster itu kini mencatatkan jumlah sebanyak 134 kes.

Ujarnya, setakat ini, kesemua kluster pendidikan di Kelantan hanya berlaku di SMK sahaja dan tiada lagi kes membabitkan murid sekolah rendah dilaporkan. – K! ONLINE


Setahun baiki rumah pelanggan guna barang paip curi
Oleh ROHANA MOHD. NAWI

20 Januari 2022, 5:28 pm
KOTA BHARU – Taktik licik seorang tukang paip yang menggunakan barangan perpaipan curi untuk membaik pulih rumah pelanggan sejak setahun lalu terbongkar apabila dia dicekup polis semalam.
Lelaki berusia 30 tahun itu ditahan semasa polis menjalankan serbuan di rumahnya di Jalan Post Office Lama di sini kira-kira pukul 4.30 petang.
Ketua Polis Kelantan, Datuk Shafien Mamat berkata, hasil pemeriksaan di rumah suspek, polis menemui meter air dan pelbagai peralatan paip.
“Kita melakukan serbuan selepas menerima laporan daripada pengguna dan Air Kelantan Sdn. Bhd. (AKSB). Siasatan mendapati, suspek mengaku telah melakukan kegiatan mencuri meter dan peralatan paip sejak setahun lalu.
“Kesemua peralatan yang dicuri itu digunakan dalam pekerjaan hariannya untuk membaik pulih paip selain dijual di kedai barangan lusuh,” katanya pada sidang akhbar selepas Majlis Perhimpunan Bulanan Peringkat Kontinjen Kelantan di Ibu Pejabat Polis Kontinjen Kelantan di sini hari ini.
Katanya, dalam serbuan itu, polis turut merampas satu meter air, pelbagai peralatan paip dan sebuah motosikal jenis Honda EX5.

Menurut Shafien, semakan mendapati, suspek mempunyai tiga rekod lampau berkaitan dengan kes dadah.
Katanya, selain itu, ujian saringan air kencing mendapati suspek positif dadah jenis methamphetamine.
Tambahnya, suspek kini ditahan reman selama tiga hari bermula hari ini dan kes disiasat mengikut Seksyen 379 Kanun Keseksaan kerana mencuri. -K! ONLINE.


Lelaki tidak mandi 67 tahun kekal sihat
Oleh KOSMO!

20 Januari 2022, 5:11 pm
TEHERAN, IRAN – Saintis-saintis keliru setelah mendapati seorang lelaki di Iran berada dalam keadaan sihat walaupun tidak mandi selama 67 tahun dan hidup dengan memakan bangkai haiwan di jalanan, lapor akhbar Mirror UK semalam.
Amou Jaji, 87, mendakwa bahawa dia tidak mandi selama beberapa dekad kerana percaya perbuatan itu akan menyebabkan dirinya bernasib malang dan membunuhnya.
Pemakanan lelaki itu terdiri daripada haiwan-haiwan yang terbunuh di jalan raya seperti landak. Dia turut meminum air daripada lopak jalan untuk menghilangkan dahaga.
Gaya hidup yang dipilih oleh Jaji menyukarkannya untuk berkawan atau mencari teman wanita, jelas lapor akhbar Daily Star.
Jaji lebih dipinggir disebabkan aktiviti kegemarannya pada masa lalu kerana suka menghisap rokok paip yang diisi dengan najis haiwan.
Penduduk di kampung Dejgah, Iran yang prihatin terhadap gaya hidup Jaji malah membina sebuah pondok kecil sebagai ganti kepada lubang yang dijadikan tempat berteduh.

Pakar-pakar perubatan yang melawat pondoknya mendapati lelaki itu sangat sihat dan tidak mempunyai penyakit serius atau bakteria.
Bukan itu sahaja, mereka mengesahkan bahawa Jaji tidak mempunyai parasit pada badan walaupun kurang menjaga kebersihan.
Profesor Dr. Gholamreza Molavi yang menjalankan ujian kesihatan tersebut mendakwa bahawa lelaki itu kekal sihat kerana mempunyai sistem imunisasi badan yang sangat kuat. – Agensi


Remaja berleter pada ‘coach’ kerana tidak hadir latihan
Oleh HARRITH HISHAM

20 Januari 2022, 5:19 pm
PETALING JAYA – Gelagat seorang remaja memarahi jurulatih pasukan bola sepaknya dengan loghat utara berjaya mencuit hati orang ramai.
Menerusi sebuah klip video di laman sosial milik Syakir Anuar memaparkan seorang remaja ‘berleter ‘panjang mengenai sikap jurulatihnya yang tidak hadir ketika latihan.
“Bang nak cakap sikit, haritu bang cakap apa? Aku tak nampak muka hampa, siap hampa.
“Muka dia je tak nampak, banyak hari pula tu. Saya sekolah tak pasti pun boleh datang, dia tak boleh datang,” katanya.
Menurut remaja berkenaan, jurulatihnya itu sudah empat hari tidak hadirkan diri dan perkara itu tidak sepatutnya berlaku.
“Sudah tiga hingga empat hari tidak hadir, tikus konon. Biar anak murid tak hadir, jurulatih kena hadir,” ujarnya.

Perkongsian itu rata-rata membuatkan pengguna laman sosial terhibur serta memberikan pelbagai reaksi.
“Hari ini dalam sejarah, jurulatih kena bantai betul-betul, bernanah telinga kena,” kata Roslyrashid.
“Aku sorang sahaja ke yang gelak sampai menangis?” seloroh Capikpeah. -K!ONLINE


‘Mengadanya, masa buat tak sakit pula?’ – Jururawat
Oleh HARRITH HISHAM

20 Januari 2022, 5:33 pm
PETALING JAYA – Tiada wanita di dunia ini yang tidak berasa takut dan gemuruh saat melahirkan anak.
Lebih-lebih lagi apabila terpaksa menanggung kesakitan atau kontraksi sebelum anak dilahirkan.
Melalui klip video berdurasi 43 saat di laman sosial @mamamokklu menunjukkan seorang wanita berkongsi sebuah komen oleh seorang pengguna media sosial yang diperli oleh jururawat ketika mengalami kontraksi.
Dikenali sebagai @wawann26, dia menceritakan pengalaman dirinya disindir dengan agak keterlaluan hingga menyentuh mengenai hubungan suami isteri.
“Pernah kena tegur masa kontraksi, dia cakap mengadanya, masa ‘buat’ tak sakit pula? Sambil tahan sakit, sambil menangis,” luahnya.
Perkongsian tersebut mendapat pelbagai reaksi daripada pengguna laman sosial yang turut terkejut dengan sindiran berkenaan.

“Betul sis, saya baru lepas bersalin bulan Disember hari itu, ini kali pertama saya bersalin normal cuma saya trauma dengan jururawat di hospital itu,” luah Atiqah Othman.
“Ya Allah, kesiannya. Saya pun sama, tapi tak boleh nak cakap sebab tahan sakit. Lepas tu saya buat laporan dekat ibu pejabat hospital,” ujar Fiya. -K! ONLINE.


Bot karam: 3 lagi mayat ditemui
Oleh MASTURAH SURADI

20 Januari 2022, 5:08 pm
KOTA TINGGI – Tiga lagi mayat disyaki pendatang asing tanpa izin (PATI) warga Indonesia yang terlibat kejadian bot karam di perairan Teluk Ramunia awal pagi tadi dijumpai kira-kira satu kilometer dari lokasi kejadian.
Pengarah Maritim Negeri Johor, Laksamana Pertama Maritim Nurul Hizam Zakaria berkata, kesemua mayat wanita itu ditemui pada pukul 7.30 pagi dalam keadaan lengkap berpakaian sekaligus menjadikan baki mangsa disyaki masih hilang seramai tiga orang.
Katanya, kesemua 27 PATI itu dipercayai dalam perjalanan dari Tanjung Tondang Pulau Bintan Indonesia menggunakan bot kayu sepanjang 45 kaki dan disyaki hendak mendarat di kawasan sekitar perairan Teluk Ramunia namun berjaya dikesan pihak berkuasa.
“Bot dari Indonesia itu dilapor karam kira-kira satu batu nautika dari Teluk Ramunia. Sistem Pengawasan Laut (SWASLA) Maritim telah mengesan pergerakan bot mencurigakan membawa PATI dan dipercayai pergerakan bot itu dari Tanjung Tondang, Pulau Bintan Indonesia.
“Bot kayu sepanjang 15 meter atau 45 kaki bewarna coklat tiga enjin dengan berkuasa sepenuhnya 600 kuasa kuda karam disebabkan keadaan cuaca selain berkemungkinan juga kerana menggunakan kelajuan maksimum.
“Dengan jumlah penumpang yang ramai bot berkenaan dipercayai tidak dapat mengawal kestabilan menyebabkan ia karam.

“Kesemua mangsa selamat ditemui dalam keadaan terapung di laut sebelum diselamatkan oleh Tentera Laut Diraja Malaysia (TLDM),” katanya pada sidang akhbar di Pos Hadapan Carilamat Zon Maritim Tanjung Sedili di Jeti Lembaga Kemajuan Ikan Malaysia (LKIM) Pengerang hari ini.
Katanya, siasatan awal mendapati kesemua PATI berkenaan dianggarkan berusia 20 hingga 40 tahun.
Jelasnya, kesemua 19 mangsa yang terselamat dibawa ke Pos Tanjung Sepang untuk siasatan lanjut manakala mayat dihantar ke Hospital Kota Tinggi (HKT) untuk bedah siasat.-K! ONLINE


Pemandu treler maut langgar tembok bengkel kereta
Oleh ISKANDAR SHAH MOHAMED

20 Januari 2022, 5:15 pm
KLANG – Seorang pemandu treler maut apabila terbabas ke parit dan melanggar tembok sebuah bengkel kereta di Jalan Kapar Batu 15 di sini, hari ini.
Kejadian kira-kira pukul 11.50 pagi itu berlaku ketika lelaki berusia 50 tahun dari Bagan Serai, Perak menuju ke arah daerah ini.
Pengarah Bomba Selangor, Norazam Khamis berkata, tujuh termasuk pegawai dari Balai Bomba dan Penyelamat (BBP) Sungai Pinang dikejarkan ke lokasi kejadian selepas menerima panggilan kecemasan pada pukul 11.59 pagi.
“Pemeriksaan lanjut mendapati sebuah treler terbabas ke dalam parit dan melanggar tembok bengkel kereta.
“Kemalangan itu mengakibatkan pemandunya tersepit di bahagian pemandu,” katanya ketika dihubungi hari ini.
Jelas Norazam, mangsa yang cedera parah itu berjaya dikeluarkan bomba dalam tempoh 30 minit sebelum disahkan meninggal dunia oleh pasukan perubatan.

“Mayat mangsa diserahkan kepada polis untuk tindakan lanjut,” ujarnya.-K!ONLINE


Menyanyi tapi boleh atau tidak ‘jadi’ penyanyi – Ajai
Oleh MOHD. HAIKAL ISA

20 Januari 2022, 5:22 pm
PETALING JAYA – Komposer terkenal Ajai menasihatkan agar para penyanyi masa kini terutama yang berstatus baharu agar sedar diri akan kemampuan muzik masing-masing.
Kata Ajai atau nama sebenarnya, Mohd. Faizal Maas, menyanyi bukan sekadar melontarkan lirik lagu di atas pentas dan bukan semuanya berkaitan perihal teknikal.
“Tak boleh main instrumen, jangan main instrumen. Sebab apabila seseorang itu main alat muzik, mereka perlu tahu atau mahir bermacam perkara seperti tempo, ‘feel’ dan perlu pro (pandai main muzik).
“Dah ada semua itu, baru boleh pegang instrumen. Sebab itu, sesiapa yang buat persembahan main instumen dalam pertandingan, kita ambil serius.
“Kalau bagus, bonus buat mereka, kalau tak bagus boleh jadi satu malapetaka,” katanya.
Ujar Ajai, 46, seseorang penyanyi yang ingin kekal lama dalam industri perlu ada karisma tersendiri. Menjadikan Datuk Seri Siti Nurhaliza sebagai contoh terbaik, katanya, tak semua mempunyai bakat semula jadi seperti figura hebat berkenaan.

“Siti merupakan contoh yang baik. Tengok pengalamannya dari ‘zero to hero’,” katanya kepada Kosmo! Online semalam.
Ajai akan menggalas peranan sebagai juri tetap di samping penyanyi nombor satu tanah air itu dalam program realiti, Big Stage 2022 yang akan memulakan siaran 6 Februari depan.
“Ramai penyanyi baharu termasuk yang bakal bertanding dalam Big Stage 2022 mampu menyanyi dengan baik, tahu nak letak nota dan sebagainya, tapi tak semua ada karisma sebagai seorang bintang.
“Karisma artistik itu tiada dan perkara tersebut merupakan satu repertoir. Sebab itu, setiap syarikat rakaman, ada jabatan atau bahagian yang menguruskan perihal A&R (Artists & Repertoire).
“A&R yang tentukan sama ada seseorang penyanyi itu boleh menyanyi tapi boleh atau tidak ‘menjadi’ seorang penyanyi.
“Karisma dan peribadi itu penting juga kalau ingin menjadi penyanyi dan juga, faktor ‘X’ yang ada dalam diri seseorang penyanyi,” kata Ajai.
Tambah pencipta lagu malar segar Percayalah itu lagi, tidak semua penyanyi yang bagus dan hebat dalam hal teknikal mempunyai masa depan cerah dalam dunia nyanyian.
“Contoh, Britney Spears dan Christina Aguilera. Christina nyanyi gila-gila tetapi populariti tetap milik Britney.
“Sebab apa? Sebab karisma Britney kuat. Dari segi artistik, perihal yang melibatkan repertoir dalam diri Britney menjadikan dia artis besar,” getusnya. – K! ONLINE


White House edar 400 juta pelitup muka N95 percuma minggu depan
Oleh KOSMO!

20 Januari 2022, 5:30 pm
WASHINGTON – White House dilaporkan akan mengedarkan sebanyak 400 juta keping pelitup muka jenis N95 kepada rakyat Amerika Syarikat (AS) secara percuma di farmasi dan pusat kesihatan yang terlibat mulai minggu hadapan, lapor laman berita Metro UK semalam.
Perkara tersebut dimaklumkan oleh seorang pegawai dari White House semalam.
Keputusan tersebut dibuat selepas jangkitan Covid-19 dan jumlah kemasukan ke hospital mencecah rekod tertinggi di seluruh negara dengan kebanyakan kes disebabkan oleh varian Omicron.
Bekalan pelitup muka itu akan diambil daripada stok Strategic National Stockpile (SNS) yang pada masa ini mempunyai lebih daripada 750 juta pelitup muka berkualiti tinggi.
Program itu dijangka akan berlangsung sepenuhnya pada awal Februari ini dengan setiap seorang dihadkan kepada tiga keping pelitup muka.
Program tersebut akan menjadi insentif pemberian peralatan perlindungan peribadi terbesar dalam sejarah AS, jelas pegawai White House berkenaan kepada stesen penyiaran CNN.

Dalam pada itu, kerajaan persekutuan AS pada minggu ini turut melancarkan satu laman web baharu untuk membolehkan penduduk mendaftar bagi menjalani kit ujian pantas Covid-19 secara percuma. – Agensi


Bot bawa PATI rempuh bot TLDM
Oleh SHAMSUL KAMAL AMARUDIN

20 Januari 2022, 4:03 pm
LUMUT – Sebuah bot membawa pendatang asing tanpa izin (PATI) nekad merempuh bot Tentera Laut Diraja Malaysia (TLDM) sebelum terbalik menyebabkan kesemua PATI terhumban ke dalam laut di perairan Johor Selatan, awal pagi tadi.
Bot itu dinaiki 27 PATI dari Indonesia memasuki negara ini pada mulanya bertindak memecut laju dan berpatah balik untuk keluar dari perairan negara sebaik menyedari kehadiran bot tempur laju (FCB) TLDM.
Kejadian bermula pada pukul 2.51 pagi apabila Sistem Pengawasan Maritim Laut Malaysia (SWASLA) telah mengesan sebuah bot berkelajuan tinggi bergerak di selatan perairan Tanjung Penyusop, Johor.
“Hasil tindakan pantas krew FCB 1123 telah berjaya menyelamatkan sejumlah 21 mangsa dipercayai PATI terdiri daripada sembilan lelaki serta 12 wanita berusia antara 20an hingga 40an.
“Dua daripadanya berada dalam keadaan tidak sedarkan diri,” jelas kenyataan itu.
Kesemua 21 PATI yang diselamatkan telah dibawa ke Jeti Pos Maritim Pengerang dan seterusnya telah diserahkan kepada Tim Ops Merpati 1 Tentera Darat Malaysia dan polis di Markas Taktikal Pos Tanjung Sepang untuk ujian saringan Covid-19.

Siasatan lanjut ke atas mangsa yang diselamatkan mengesahkan bot dinaiki membawa seramai 27 individu dipercayai PATI semasa kejadian.
“Operasi mencari dan menyelamat telah diaktifkan sejurus kejadian bagi mengesan baki enam lagi PATI yang masih hilang.
“Usaha carilamat dikoordinasikan oleh Agensi Penguatkuasaaan Maritim Malaysia (APMM) dengan penglibatan aset TLDM iaitu FCB 1124, RHIB Santi dan RHIB Cerdik di lokasi,” jelas kenyataan itu.
Hasil pencarian telah menemukan tiga mangsa wanita di lokasi berhampiran manakala carilamat baki tiga mangsa masih diteruskan. – K! ONLINE


Long Tiger dijel 12 bulan
Oleh MOHD SHARKAWI LONDING

20 Januari 2022, 4:40 pm
TANGKAK – Tindakan lelaki berketurunan Rohingya dikenali sebagai Long Tiger melarikan diri dari tahanan mengundang padah apabila dijatuhkan hukuman penjara 12 bulan oleh Mahkamah Majistret di sini hari ini.
Hukuman itu dijatuhkan Majistret Majistret, Zaridah Y Abdul Jaapar selepas tertuduh, Abdul Hamim Ab Hamid, 33, membuat pengakuan bersalah selepas pertuduhan dibacakan.
Dalam pendakwaannya, Zaridah turut memerintahkan tertuduh untuk menjalani hukuman itu dari tarikh dia ditangkap iaitu pada 28 Disember 2021 di Penjara Kluang.
Mengikut pertuduhan, Abdul Hamim didakwa dengan sengaja melarikan diri daripada jagaan Polis Diraja Malaysia (PDRM) yang mana tertuduh telah ditahan secara sah di sisi undang-undang atas kesalahan di bawah Seksyen 388 Kanun Keseksaan.
Tertuduh didakwa melakukan kesalahan itu di Mahkamah Majistret Tangkak di sini, kira-kira pukul 11.55 pagi, pada 15 Disember 2021.
Bagi kesalahan itu, dia didakwa mengikut Seksyen 224 Kanun Keseksaan yang memperuntukkan hukuman penjara sehingga dua tahun, atau denda atau keduanya sekali.

Mengikut fakta kes, tertuduh didakwa melarikan diri daripada lokap mahkamah dengan menggunakan alasan untuk membuang air besar dan telah meminta anggota polis yang ditugaskan untuk membuka gari.
Tertuduh kemudiannya mengambil kesempatan untuk melarikan diri ketika melibat pintu sel tidak berkunci dan bertindak melarikan diri keluar dengan menghala ke pintu utama mahkamah.
Ketika melarikan diri, tertuduh juga telah dikejar beberapa anggota polis, namun berjaya lolos dengan bersembunyi di kawasan semak-samun berhampiran mahkamah sebelum berjaya melarikan diri ke Sungai Petani, Kedah.
Pendakwaan dikendalikan, Pengarah Pejabat Timbalan Pendakwa Raya Negeri Johor, Tengku Amir Zaki Tengku Abdul Rahman dan Timbalan Pendakwa Raya, Muhammad Qaiyum Rahman.
Sementara itu, tertuduh pula diwakili peguam, Datin Freda Josephine Gonzales dan Muhammad Hariz Md. Yusoff.
Terdahulu, mahkamah turut menetapkan tarikh 14 dan 16 Februari depan bicara bagi empat kes lain yang dihadapi tertuduh iaitu Seksyen 388, 342, 506 Kanun Keseksaan di Mahkamah Tangkak.
Long Tiger juga berdepan satu lagi pertuduhan mengikut Seksyen 376 Kanun Keseksaan kerana merogol di Mahkamah Muar.-K! ONLINE


Saya berniqab kerana Allah SWT – Diana Amir
Oleh MOHAMMAD SHAHEMY AZMI

20 Januari 2022, 4:07 pm
PETALING JAYA – Selepas lebih 10 tahun bertudung, pelakon Diana Amir kini tampil dengan imej baharu iaitu berniqab.
Menerusi hantaran yang dimuat naik dalam Instagram miliknya, Diana atau nama lengkapnya Nurdiyana Amir Hashim, 36, mengakui segan untuk bercakap tentang perubahan imej baharu itu kepada umum kerana menganggap dirinya masih dalam proses untuk belajar.
“Sebenarnya saya segan hendak kupas tentang isu niqab ini. Kalau ada orang bertanya, saya hanya minta mereka doakan saya.
“Jadi mohon sahabat-sahabat yang berhati mulia, doakanlah saya yang masih perlu belajar ini supaya diberikan kefakihan (tuntutan syariat Islam) agama, taufiq dan hidayah daripada Allah SWT,” katanya.
Menerusi hantaran video yang dikongsikan, Diana berkata perubahan imejnya itu merupakan satu fasa untuknya memperbaiki diri menjadi insan yang lebih baik sebagai seorang muslimah sejati.
“Perubahan ini (berniqab) merupakan satu fasa untuk saya perbaiki diri. Apa yang penting saya tidak melanggar syarak. Saya berniqab dengan ikhlas kerana ibadah. Semoga saya mendapat Rahmat oleh Allah SWT,” jelasnya.

Pada masa sama, Diana berkata perubahan yang dilakukan seseorang itu perlulah disertakan bersama dengan niat kerana Allah SWT.
Pelakon Adam Maya itu yakin bahawa Allah SWT akan membantu untuk mendekatkan diri seseorang yang sedang istiqamah itu selagi niatnya adalah kerana Tuhan.
“Sebagai hamba Allah yang banyak kekurangan, bersangka baiklah kepada Allah. Setiap apa yang kita lakukan, carilah kebaikannya,” kata Diana.
Dalam pada itu, Diana turut berharap peminatnya mendoakan dirinya dan keluarga supaya hati tidak berbolak-balik dalam mencari keredaan Tuhan.
“Sesungguhnya hidup ini ‘pentas ujian’ Semoga kita berjaya dan kembali padaNya dengan husnul khatimah (mati syahid).
“Semoga anda yang sedang diuji juga diberi rasa tenang, kesabaran dan jalan keluar daripada musibah,” katanya.
Sekadar info, Diana mula mengenakan hijab pada tahun 2011. Selepas melakukan penghijrahan imej, Diana sememangnya sengaja memperlahankan rentaknya dalam bidang seni.
Diana juga mengakui tidak lagi berasa teruja untuk kembali dalam bidang lakonan kerana perlu memikirkan soal keluarga terutama tiga orang anaknya. – K! ONLINE


Pemuda dikafan kerana curi tabung masjid
Oleh KOSMO!

20 Januari 2022, 4:30 pm
JAKARTA – Seorang pemuda yang ditangkap ketika cuba mencuri kotak tabung masjid mengalami pengalaman menakutkan apabila dia dikafan oleh ahli jawatankuasa masjid sebagai hukuman, lapor Suara.com, semalam.
Kejadian yang di Masjid Al Mujahid, Kota Pontianak itu dirakam dan dimuat naik di laman Instagram, Daily Pontianak.
Menurut keterangan video, suspek mengaku salah dan memberitahu bahawa ini merupakan kali kedua dia melakukan jenayah itu.
“Ini percubaan kedua saya, saya mohon maaf,” katanya sambil badannya dibungkus dengan  kain kafan.
Perakam video itu turut memaklumkan bahawa suspek meminta untuk mengambil wuduk sebelum dihukum dibungkus dengan kain kafan.
Video tersebut mendapat pelbagai reaksi netizen yang bersetuju dengan tindakan ahli -ahlijawatankuasa masjid bagi memberi pengajaran kepada lelaki berkenaan.

“Mujur hanya dikafan, jika ikutkan saya terus dihantar masuk kubur,” komen seorang pengguna media sosial. – Agensi


Ribut petir, hujan lebat di dua negeri petang ini
Oleh HARRITH HISHAM

20 Januari 2022, 3:37 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat bagi negeri Sabah dan Sarawak petang ini.
MetMalaysia dalam satu kenyataan berkata, cuaca buruk tersebut dijangka berlaku sehingga pukul 7 malam.
“Di Sarawak, ia melibatkan kawasan Kuching, Serian, Samarahan, Sri Aman, Betong (Betong), Sarikei (Pakan dan Julau), Sibu, Kapit (Song), Kapit dan Bukit Mabong) dan Bintulu (Tatau).
“Manakala bagi negeri Sabah membabitkan Pedalaman (Sipitang, Tenom, Beaufort, Keningau dan Tambunan), Pantai Barat, Tawau (Lahad Datu), Sandakan (Telupid, Kinabatangan, Beluran dan Sandakan) dan Kudat (Kota Marudu dan Pitas),” katanya.

Jelas MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.-K!ONLINE


Sita empat lori buang sampah haram
Oleh MOHD YUNUS YAKKUB

20 Januari 2022, 3:55 pm
KLANG – Kegiatan pembuangan sampah secara haram di dua buah lokasi sekitar daerah ini sejak empat bulan lalu terbongkar menerusi penyitaan empat buah lori, semalam.
Pembongkaran itu hasil intipan dilakukan Majlis Perbandaran Klang (MPK) hampir tujuh jam bermula pukul 7 pagi di Jalan Abd. Samad 2, Kapar dan Jalan Jeti, Pandamaran.
Pengarah Perkhidmatan Persekitaran MPK, Zaireezal Ahmad Zainudin berkata, operasi itu hasil maklumat awam diterima berhubung berhubung aktiviti tidak bertanggungjawab berkenaan.
Katanya, hasil intipan kemudiannya mendapati terdapat empat buah lori dipandu lelaki berusia 35 hingga 45 tahun melakukan aktiviti pembuangan di dua lokasi tersebut.
“Kita kemudiannya telah melakukan penyitaan dibawah kesalahan Undang undang Kecil 21 Pembuangan , pelupusan dan pemungutan sampah MPK 2007.
“Semakan mendapati kesemua lori itu pernah disita sebanyak dua kali pada 2019 dan tahun lalu seterusnya menunjukkan tidak serik melakukan kesalahan sama,” katanya ketika dihubungi Kosmo! hari ini.

Beliau menambah, berdasarkan siasatan lokasi tersebut telah dijadikan tapak pembuangan sampah haram sejak Oktober tahun lalu.
Jelas Zaireezal, sampah-sampah yang dibawa lori pula dipercayai dari sekitar dan luar daerah ini.
“Lori-lori terbabit telah dibawa ke stor Pejabat Penguatkuasa MPK untuk tindakan selanjutnya.
“Orang ramai yang mempunyai maklumat mengenai sampah haram boleh menghubungi Jabatan Penguatkuasa MPK di talian 0333701095,” katanya. -K!ONLINE


Ugut bunuh bapa tiri, anak pengasas Dnars lepas tanpa bebas
Oleh NUZULSHAM SHAMSUDDIN

20 Januari 2022, 4:29 pm
KUALA LUMPUR – Anak lelaki pengasas produk kecantikan Dnars Skincare, Mohd. Aqbar Hakim Jasman dilepas tanpa dibebaskan (DNAA) oleh Mahkamah Majistret di sini hari ini atas pertuduhan menghantar ugutan hendak menyebabkan kematian ke atas bapa tirinya melalui aplikasi WhatsApp dua tahun lalu.
Majistret S. Mageswary memutuskan demikian selepas pihak pendakwaan memaklumkan kepada mahkamah bahawa Nurulain Syahirah Mat Hasmuni yang merupakan isteri bapa tiri tertuduh dan mangsa, Ahmad Shah Rizal Ibrahim tidak hadir ke mahkamah untuk memberi penjelasan hasrat mereka untuk tidak meneruskan kes walaupun telah diberikan sapina.
Timbalan Pendakwa Raya Najihah Farhana Che Awang berkata, pasangan suami isteri itu telah menerima sapina untuk memberi keterangan dalam perbicaraan kes itu, namun mereka tidak hadir di mahkamah hari ini tanpa memberi sebarang alasan.
“Perbicaraan kes itu sepatutnya bermula Disember tahun lepas, namun tertuduh ketika itu berada di luar negara dan tidak hadir pada prosiding yang ditetapkan. Saya mohon tarikh perbicaraan baharu dengan kehadiran saksi-saksi (mangsa dan pengadu) supaya kes ini boleh diselesaikan menerusi perbicaraan penuh,” katanya.
Bagaimanapun peguam Muhammad Nor Izzat Nordin yang mewakili Mohd. Aqbar berkata, pihaknya sudah bersedia untuk meneruskan prosiding yang ditetapkan hari ini.
“Saya percaya jika pengadu hadir hari ini, tujuannya untuk memberi penjelasan kenapa mahu bertindak sedemikian (tarik laporan polis). Kini, terpulang kepada mahkamah sama ada mahu meneruskan kes atau tidak,” katanya.

Selepas mendengar hujah daripada kedua-dua pihak majistret Mageswary memutuskan untuk tertuduh dilepas tanpa bebas.
“Mahkamah lepas tanpa bebas kamu (Mohd. Aqbar) dengan mengambil kira pengadu walaupun telah diserahkan dengan sapina, namun gagal hadir tanpa alasan yang kukuh.
“Sebab itu mahkamah DNAA ke atas kamu terlebih dahulu (lepas tanpa bebas). Namun terpulang kepada pihak pendakwaan selepas ini untuk meneruskan kes atau sebaliknya,” katanya yang turut memerintahkan wang jaminan RM4,000 dikembalikan. – K! ONLINE